35

INSPECTOR: Gie … Na, ella eisi buc.

LADY T.: Igl ei … (Ella bragia tut agrad ora)

INSPECTOR: Ei setracta da Lord Charles Thitherthorough.

SCHMED: Momo!?

INSPECTOR: (scutina) Ussa mei schon vi tier ella e dumandei sche quei constetti!

SCHMED: (va vi tier Lady T.) Constat quei?

LADY T.: (singluta) Gie, Steven, quei constat.

SCHMED: Aha, uss capeschel jeu. Quei Lord eh …

INSPECTOR: Thitherthorough!

SCHMED: Gie exact, quel … quel ha enzatgi pia mazzau e Vus suspecteis mei e leis perquei
tschentar damondas? Correct?

INSPECTOR: Gie … corret … eh … Sco Vus manegeis. (El pren cigarettas ord sia giacca e
fa amogna a Smith) Cigaretta, Mr. Smith?

SCHMED: Na, engraziel. Jeu femel buc.

INSPECTOR: (scutina) Aber clar!

SCHMED: (scutina anavos) Aber na.

INSPECTOR: (scutina) Mo naturalmein che vus fimeis pipa!

SCHMED: (scutina) Na, fetsch jeu buc!

INSPECTOR: (scutina) Sche bien pia, lu fagein nus quei sin quella moda. (normal) Encuris
Vus forsa vossa pipa, Mr. Smith? Eisi forsa quella cheu? (El muossa silla pipa el tschendrer)

SCHMED: Na. Sco schon detg: Jeu femel buc.

INSPECTOR: (entscheiva a suar plaunsiu) Aha, jeu capeschel. Vus leis far ir giu dil tema,
neve? Mo atgnamein leis gie pretender, che Vus hagies schau scher ella egl auto. Vus hagies
fimau sil viadi ed hagies lu stuiu haver mess ella sill consola centrala!

SCHMED: Na …

LADY T.: (seglia denteren per far ir giud il tema) Inspector! Astgel jeu far amogna ina
scadiola te?

INSPECTOR: Oh a gliez detg jeu buc na, Lady Thitherthorough! (seplacca el canapé)

LADY T.: (va tiel carret da te, stauscha el vi tiel pult "sekretär") Steven, levas era ina

S-MUE 1-1_Tgei viriveri_(sr)


36

scadiola te?

SCHMED: Ou gie, bugen.

INSPECTOR: (peglia tema; fetg dad ault) El havess uss pli bugen in cognac.

SCHMED: (irritaus) Danunder savei Vus quei?

LADY T.: (pren ina candeila giu dil pult "sekretär"e metta ella sil carret da te; lu stauscha
ella il carret da te vi tiel Inspector per derscher en ad el ina scadiola te.) Jeu stun mal,
Steven. Lu stuein nus spitgar tochen che Mary ei turnada da far cumissiuns. (si pigl Inspector)
Vus stueis numnadamein saver ch'in pèr caussas ein idas ora. Perquei hai jeu tarmess mia
casarina anson aunc inaga el vitg per far cumissiuns. (Ella tonscha il te ad el) Schia, Vies te,
Inspector. (Ella s'allontanescha puspei)

INSPECTOR: (vesa il taglier culs creflis sil carret da te) Oh! Creflis! Astgel jeu sesurvir?

LADY T.: (en sgarschur) Na!

SCHMED: Jeu havess era bugen …

INSPECTOR: (en sgarschur) Na!

SCHMED: Daco buc?

INSPECTOR: Jeu vi buc esser malhoflis, aber jeu hai aunc buc giu tscheina.

LADY T.: (en panica) Quei astgel jeu buc lubir. Els ein numnadamein da ti... ti...
(mira irritada sin Schmed)
(pausa)

INSPECTOR: (pren in crefli) Hmm, jeu schagiel grad mo ina buccadetta.

LADY T.: (en sgarschur) Na!

INSPECTOR: Leis vus pia schigiar?

LADY T.: (en panica) Na!

SCHMED: Gie!

INSPECTOR: Na! Eh … Vesis! (Ella proxima passascha tegn el il crefli enta maun e vul
adina puspei morder giu ina buccada; sin quei reageschan Lady T. fetg e Smith insumma buc.
La finala morda el denton tuttina buc giu in toc. Gliez fa el pér cura ch'igl ei descret
explicitamein.) Sche lu, Mr. Smith?

SCHMED: (ella proxima passascha vegn el a magliar tut discus ils creflis) Inspector?

INSPECTOR: Daco scheis buc la verdad a mi?

SCHMED: La verdad?

S-MUE 1-1_Tgei viriveri_(sr)


37

INSPECTOR: Neve che Vus essas gia stai inaga cheu questa sera?

SMITH: Na. Co vegnis Vus era sin aschia enzatgei?

INSPECTOR: Leis Vus buc ir egl auto per vossa pipa?

SCHMED: Miu auto ei bia memia lunsch naven. Jeu hai numnadamein giu difficultads
d'anflar in parcadi.

INSPECTOR: Quei hai jeu sminau, Mr … Tgei?

SCHMED: Jeu hai detg, che …

INSPECTOR: (interrumpa) Jeu hai capiu Vus fetg e bein. Mo Vus stueis buc ir per la pipa,
perquei che Vus haveis schon priu la pipa orda quei tschendrer!
(Senza haver mirau tegn el ad ault il tschendrer, realisescha che la pipa ei aunc adina lien,
pren svelt ella e zuppa en sia giacca.)

SCHMED: (less reagar)

LADY T.: Jeu crei ch'jeu dun vi da mauls! (Ella dat da leu vi a moda teatrala; cunquei negin
peglia ella, dat ella giun plaun cun in scadanem)

SCHMED: Dieus po pertgiri! Haveis schliet?

TENNER: (festgina vi tier ella) Has sefatg mal?

SCHMED: Ei tut en uorden?

LADY T.: Engraziel, ei va schon puspei empau meglier.

TENNER: (vilaus siper Schmed) Dieus en Tschiel ussa metti ella zacu sil canapé!

SCHMED: Gie gie, schon bien. Quei san ins era dir pli hofli!

TENNER: Vus havessas stuiu pigliar ella!

SCHMED: (enten metter Carin sil canapé) Jeu erel bia memia lunsch naven! Ed insumma:
Savevas Vus, ch'ella vegni a dar da leu vi?

TENNER: Oh gie, naturalmein!

SCHMED: Daco haveis Vus lu buc pigliau ella?

TENNER: Savein nus uss finalmein cuntinuar?

SCHMED: Gie, clar.

INSPECTOR: Mr. Smith, eisi buc aschia, che Vus haveis ina relaziun cun quella dunna, che Vus
haveis gia daditg planisau il mazzament da Lord Charles Thitherthorough e che Vus haveis tarmess

S-MUE 1-1_Tgei viriveri_(sr)


38

Vossa casarina questa sera a far cumissiuns  - per che Vus dus sappies mazzar a moda perfida Lord
Thitherthorough?
SCHMED: Oh ussa haveis lu piars complettamein il senn pella realitad!

TENNER: (scutina) Gie?

SCHMED: Tgei?

TENNER: (scutina) Leis forsa buc zacu dumandar mei, co jeu vegni sill'idea che Vus hagies
stiletau el?

SCHMED: Na.

TENNER: (scutina smanatschond) Dumandei mei!

SCHMED: Sche bien pia: Mo co vegnis Vus era sill'idea che nus hagien stiletau el?

INSPECTOR: (triumfond) Danunder saveis Vus, ch'el ei vegnius stiletaus? Jeu hai mai
menziunau co el ei vegnius pella veta.

SCHMED: Oh Vus haveis bein grad detg quei a mi!

TENNER: Tgei?

SCHMED: Vus haveis grad mess gest quels plaids en bucca a mi!

TENNER: Quei tegn jeu buc ora. Jeu straunglel quei cumpogn.

SCHMED: Sch'jeu havess saviu, che quei mondi tier cheu aschi brutal e senza humor, havess
jeu mai dau tier da giugar ina rolla. Jeu mon. (el less ir)

TENNER: (semetta enta peis ad el) Oh na! Vus steis in pulit e meis negliu! Jeu laschel buc
ruinar quella caussa, capiu? Sche vus giugheis buc immediatamein vinavon, lu schabegia
enzatgei, ei quei clar? Ei va per fetg bia!

SCHMED: (vilaus) Sche bien. Jeu gioghel vinavon. Denton mo perquei che jeu tegn plaid e
perquei che jeu sun plaunsiu sez spanegiaus co quei cheu va ora.

INSPECTOR: Quei ch'jeu sminel constat pia tuttina!

LADY T.: Quei ein nauschas insultas, Inspector!

INSPECTOR: Tgei essas Vus da professiun, Mr. Smith?

SCHMED: (fa aunc in tec il botsch) Jeu sun guardiabogn.

INSPECTOR: Aha. In guardiabogn. (irritaus) Tgei?

SCHMED: Guardiabogn. El bogn aviert. In bi mistregn.

TENNER: (va cun el d'in maun) Tgei duess quei dar?

S-MUE 1-1_Tgei viriveri_(sr)


39

SCHMED: Tgei duess dar tgei?

TENNER: Leis vus ruinar nus?

SCHMED: (piars e confus) Segir buc. Mo Vus haveis dumandau tgei ch'jeu seigi da
porfessiun ed jeu hai rispundiu.

TENNER: Plaun e plat hai jeu l'impressiun che Vus hagies aunc mai legiu quei toc nundir
giugau el!

SCHMED: Gleiz hai jeu era buc.

TENNER: Tgei? Dieus po pertgiri! Jeu hai saviu che quei fucziuni buc. Sche bien pia, nus
stuein schar dar el tgau enzatgei. Nus vegnin ad improvisar uss in tec e Vus rispundis mo pli
mias damondas. E cun in tec cletg setschentein nus alla fin leu, nua che nus lein. Capiu?

SCHMED: Capiu!

INSPECTOR: Schei inaga, Mr. Smith, legis Vus atgnamein bugen?

SCHMED: Da temps en temps, gie.

INSPECTOR: Fetg bien. E tgei legis vus normalmein?

SCHMED: Science-Fiction.

INSPECTOR: (desperaus) Na!

SCHMED: Bein!

INSPECTOR: Legis era mintgaton romans criminals?

SCHMED: Plitost buc.

INSPECTOR: Bein, naturalmein che Vus legis crimis!

LADY T.: Tgei leis Vus dir cun quei, Inspector?

INSPECTOR: (vegn plaunsiu adina pli dad ault empruond da perschuader Schmed) Jeu vi
dir cun quei che, sche quei um scriva buc romans criminals, sco igl ei atgnamein previu, sche
silmeins legia el romans criminals tscheu e leu, mira mintagton in crimi alla televisiun ni va
da temps en temps el teater per mirar in toc criminal!

SCHMED: Gliez constat!

INSPECTOR: (sequietescha puspei) Bien, che nus havein saviu secunvegnir sin quei.
Quei um ha pia giu avunda occasiuns en sia veta per sedar giu cul mazzament perfetg, oz eis
el denton la figura principala el roman criminal da sia atgna veta!

LADY T.: Quei ei praulas, Inspector.

S-MUE 1-1_Tgei viriveri_(sr)


40

INSPECTOR: Sai buc esser, Mr. Smith, che Vus essas ir entuorn casa in pèr ga, lu essas
entrai tras quei esch, haveis mirau els egls a mi e giugau teater naven dalla bial'entschatta?

RESCHISSUR: (entra dall'entrada d'aspectaturs, va plaunsiu en direcziun dalla tribuna ed
observa las proximas passaschas, e sia desperaziun crescha ad in crescher)

SCHMED: Giebein. Exact aschia eisi stau.

TENNER: (smanatscha) Tegnis Vus mei per in narr?

SCHMED: Na!

TENNER: Vus deis gie grad tier tut, giavel en!

SCHMED: Perquei ch'ei constat.

TENNER: (desperaus) Vus stueis snegar ei, per l'amur da Diu!

SCHMED: Mo daco duess jeu snegar quei?

RESCHISSUR: (da bass) Tgei fageis era pomai?

TENNER: (dad ault) Pertgei aschiglioc constat gie mia teoria che Vus essas gia stai cheu
inaga cursera e che Vus haveis assassinau il vegl Lord Charles Thitherthorough, ensemen cun
quella dunna!

SCHMED: Mo gliez constat buc!

RESCHISSUR: (da bass, desperaus) Naaaaa!

TENNER: (pli dad ault) Jeu sai ch'ei constat buc!

SCHMED: Pertgei pretendis lu aschia enzatgei?

TENNER: (grescha) Jeu sun igl Inspector ed hai da sligiar quei cass!

SCHMED: (fetg energic) Ussa tonschi lu propi! Calei da grir taluisa sin mei! Jeu hai mazzau
negin ed jeu enconuschel gnanc in Lord Sissersoso.
Ed insumma:  Vus essas gnanc in Inspector. Que ei tut mo teater!
(Tuts stattan mureri, sco schelai, e miran tut desperai siper Schmed)

RESCHISSUR: (cloma en desperaziun si alla tecnica) Black! Tenda!

TECNICA: Tgei? Schon uss?

RESCHISSUR: Gie, giavetschen! Black! Tenda! Pausa!

SCHMED: Vegni uss reclamas?
(La glisch sestezza sin tribuna)

S-MUE 1-1_Tgei viriveri_(sr)


41

RESCHISSUR: Jeu fetsch star quei cumpogn! (El cuora sin tribuna.)
(La tenda sesiara, la glisch en sala d'aspectaturs senvida.)

P A U S A
TIARZA SCENA
La glisch en sala vegn pli brausla. Il reschissur cumpara davon la tenda serrada. El ha en il
costum da Smith.

RESCHISSUR: Preziadas damas, preziai signurs, nus seperstgisein per l'interrupziun ch'ei
stada necessaria per motivs tecnics. Deplorablamein stoss jeu communicar, ch'il collega che
vus haveis gest astgau admirar ella rolla da Mr. Smith, ch'el ha giu in collaps dalla
circulaziun. Vus stueis denton buc far quitaus, ei va schon meglier cun el; mo eis el
deplorablamein buc pli en in stan da giugar vinavon. Jeu sperel sin Vossa capientscha. En siu
stagl vegn jeu a surprender la rolla da Mr. Smith. Jeu giavischel a Vus vinavon bien
divertiment e bia tensiun. Engraziel fetg.  (El svanescha davos la tenda.)
(Il spot sestezza. La tenda sesarva, la tribuna resta denton aunc stgira.)

RESCHISSUR: (da davos) Schia, mintgin va uss sin sia posiziun.

SCHMED: (da davos) E tgei duess jeu far?

RESCHISSUR: (da davos) Vus seplacheis vi leu e fageis buc mucs tochen che nus essan buc
a fin.

SCHMED: (da davos) Mo jeu mirass bugen la finiziun.

RESCHISSUR: (da davos) Signur Schmed! Jeu hai raquintau a quels cheuora che Vus
hagies giu in collaps dalla circulaziun. Co mettis avon quei?

SCHMED: (da davos) Mo tgei fetsch jeu lu cun miu bigliet d'entrada!

RESCHISSUR: (da davos) Vus saveis haver aschia bia bigliets gratuits sco vus leis. Mo stei
ella garderoba tochen che l'emprova generala publica ei a fin.

SCHMED: (da davos) Bien. Mo jeu survegnel in invit pella premiera.

RESCHISSUR: (da davos) Gie. – Julius, ti sas, tgei che ti has da far?

TENNER: (da davos) Clar, la finala sun jeu profi!

RESCHISSUR: (da davos) Ed uss tuts sin posiziun. – Ed Ingrid: Lai la detta dil cognac!
(Tuts van sin tribuna el stgir; la glisch senvida)

INSPECTOR: Tgei haveis grad detg, Mr. Smith?

SMITH: Jeu hai grad detg: Vus essas gnanc in Inspector. Quei ei tut mo teater!

INSPECTOR: Correct, Mr. Smith. Jeu sun propi buc Inspector. Jeu sun cumissari. Dacuort
hani promoviu mei ed jeu sun aunc buc sendisaus vida miu niev tetel. E cun dir che tut seigi
mo teater suttastriheis Vus mias supposiziuns: Gest avon hai jeu schon exprimiu che vus
fetschies avon a mi enzatgei - e gioghies in schliet teater. Jeu denton laschel buc menar mei
pil nas!

S-MUE 1-1_Tgei viriveri_(sr)


42

SMITH: Vus fantiseis, Inspector!

INSPECTOR: Cumissari!

SMITH: Sche bien pia, signur cumissari.

INSPECTOR: Seigi sco ei vegli, jeu tem, che quei dat aunc ina liunga notg. (El morda giu
ina buccadetta dil crefli) Bien ch'ei dat silmeins creflis da mandels e te.

LADY T.: Inspector Carter . .

INSPECTOR: Cumissari!

LADY T.: . . . vuleis buc calar inaga cun Vossas accusaziuns absurdas? Ni Steven ni jeu
havein mazzau Charles!

INSPECTOR: Sche bien pia. Lu lein gl'emprem inaga controllar Voss alibis. Mr. Smith?

SMITH: Gie?

INSPECTOR: Nua eras Vus cura ch'il mazzament da Lord Charles Thitherthorough ei
schabegiaus?

SMITH: Quei sai jeu deplorablamein buc dir a Vus, cumissari.

INSPECTOR: Pertgei buc? Leis Vus zuppar enzatgei da mei? Ni forsa dad ella? (El muossa
sin Lady T.)

SMITH: Mo na, cumissari, co vegnis era pomai sin aschia enzatgei? Igl ei aschia che … Jeu
sai buc dir a Vus, nua che jeu erel gest el mument ch'il mazzament ei succedius, perquei
ch'jeu sai gnanc, cu che Lord Thitherthorough ei vegnius assassinaus.

INSPECTOR: Hai jeu buc schon menziunau quei?

SMITH: Na! Jeu tem buc.

INSPECTOR: Cu jeu sun arrivaus eri circa las . . . Lady Thitherthorough?

LADY T.: Ei era circa las 8 e 20.

INSPECTOR: Nus essan i sisu ed jeu hai examinau il miert, quei era circa tschun minutas pli
tard. En quei mument era Lord Thitherthorough gia morts dapi ver treisquarts ura –
plus/minus 3 minutas. Quei vul dir, ch'il mazzament ei succedius enzacu …

SMITH: … denter las 7:37 e las 7:43. Engraziel, signur cumissari, jeu sai quintar.

INSPECTOR: (in tec irritaus) Correct, denter las 7:37 e las 7:43. Pia, nua eras Vus viers las
7:40?

SMITH: Viers las 7:40? … Jeu sai buc dir ei 100% segir . . . Ei sto esser stau al spartavias
viers Whistle Castle … Bein, uss vegni puspei endamen: Exact leu! Jeu erel gest sin via viers

S-MUE 1-1_Tgei viriveri_(sr)


43

Londra e lu hai jeu tertgau ch'jeu savessi far in pign sviament e visitar Lord e Lady
Thitherthoroug. Al spartavias viers Whistle Castle hai jeu midau via e lu hai il plidader al
radio detg: „En sedisch minutas udis Vus las novitads!“
Giebein, exact aschia eisi stau!

INSPECTOR: Bien, Mr. Smith, quei declara, nua che Vus eras entuorn las 7 e 44.

SMITH: Gie bien, ei declara denton buc, nua che jeu erel denter las 7:37 e las 7:43 …

INSPECTOR: Manegeis Vus ch'jeu seigi tups, Mr. Smith? Naturalmein eras Vus buc cheu
denter las 7:37 e las 7:43, sche Vus eras entuorn las 7:44 al spartavias viers Whistle Castle.

SMITH: Naturalmein buc.

INSPECTOR: Vul dir: Sche Vus eras insumma leu entorn las 7:44!

LADY T.: Tgei leis dir cun quei, Inspector?

INSPECTOR: Cumissari. Jeu vi dir cun quei, ch'ei savessi senz'auter esser ina manzegna.

SMITH: Jeu ughegiass mai da dir manzegnas a Vus, cumissari! Jeu sun propi staus leu!

INSPECTOR: E suenter che Vus haveis pia midau via al spartavias viers Whistle Castle
essas Vus carrai tochen cheu senza far pausa?

SMITH: Precis.

INSPECTOR: Con ditg drov'ins dil spartavias tochen cheu?

SMITH: Sch'ins setegn vid la limita da spertadad, quei ch'jeu hai secapescha fatg, aschi circa
50 minutas.

INSPECTOR: Tgei che declara tenor Vus, che Vus essas arrivai cheu cuort suenter mesa las
nov.

SMITH: Correct! Ussa haveis combinau endretg!

LADY T.: Cartis Vus ussa finalmein, signur Inspector?

INSPECTOR: Lein . . . . (resignescha e fa in segn da na culs mauns) Na. Mo lein schar
cumbien inaga Mr. Smith e lein sevolver a nies secund suspectau.

LADY T.: E tgi fuss quei?

INSPECTOR: Vus, Lady Thitherthorough.

LADY T.: Oh, con malhoflia ch'jeu sun! Vus haveis gie buc pli te! (Ella dat in'egliada
conspirativa sin Smith, pren il ruog giu dil carret da te ed empleina danovamein la scadiola
digl Inspector)

SMITH: (va entochen al pult "sekretär", pren tut discret ina pistola ord il truchet e zuppa

S-MUE 1-1_Tgei viriveri_(sr)


44

quella en sia giachetta)

INSPECTOR: Engraziel, Lady Thitherthorough, aber quei ei lu la davosa scadiola,
aschiglioc stoss jeu lu gleiti ir leu nua ch'jeu sai buc prender cun vus dus!

LADY T.: Mo vus haveis bein buc tema, che nus scappeien da Vus?

INSPECTOR: Ins sa mai, Lady Thitherthorough, ins sa mai!

LADY T.: Nossa cunscienza ei schubra, Inspector! Nus havein da temer nuot!

INSPECTOR: Propi buc?

LADY T.: (vesa, che Smith ha finiu sia acziun) Astgel jeu aunc far amogna inaga creflis,
signur Inspector?

INSPECTOR: Oh a gliez detg jeu buc na. Bugen, Lady Thitherthorough!

LADY T.: (va pil taglier da creflis al carret da te, ella fa denton buc stem che quel ei vits;
enstagl dat ella segns cun egliadas siper Smith e porscha agl Inspector il taglier vit ) Schia,
astgeis bugen sesurvir, Inspector!

INSPECTOR: (pren, senza mirar, realisescha lu, ch'il taglier ei vits) Perstgisei, aber …
Eh, Lady Thitherthorough, jeu tem … il taglier …

SMITH: (mira sil taglier) Oh! Elizabeth! Ei ha negins creflis pli!

LADY T.: (surri sin Smith e spetga siu cavazzin)

SMITH: (insista) Stoss mirar inaga, Elizabeth! Il taglier ei vits!

LADY T.: (mira sil taglier, surri e resta sco schelada)

SMITH: (dad ault viers davos) Forsa sa gie Mary vegnir cun in pèr da quels buontad creflis.

INSPECTOR: (dad ault viers davos) Ei Mary pia schon turnada da far cumissiuns?

SMITH: (dad ault viers davos) Oh, quei hai jeu tut emblidau. Sche bien, Elizabeth, lessas
buc ti ir dabot en cuschina per in pèr da quels creflis pil cumissari?

LADY T.: (mureri, fa buc mucs)

SMITH: (insista fetg) Elizabeth!

INSPECTOR: (insista fetg) Lady Thitherthorough!

LADY T.: (mureri, fa buc mucs)

RESCHISSUR: Sche bien pia, lu mon jeu halt mez! (El va vi tier ella, pren orda maun il
taglier e va al pult "sekretär". El arva las portas giudem. Sinquei vesan ins che la camoda ei
tgemblada cun pacs creflis. El pren neunavon in pac creflis, scarpa si el, svida il cuntegn sil

S-MUE 1-1_Tgei viriveri_(sr)


45

taglier, sbatta las portas dil pult "sekretär"e smeina naven il pac vit.)

LADY T.: (surri siper igl Inspector, aschiglioc reaghescha ella buc)

TENNER: (scutina ad ella) Num da Diu, sepren ensemen e di x-enzatgei!

LADY T.: Gie.

RESCHISSUR: (vegn neu tier Carin e smacca il taglier enta maun ad ella) E schon havein
nus puspei creflis da mandels!

INSPECTOR: (pren in crefli) Gentil engraziament, Lady Thitherthorough!

LADY T.: Da nuot, Inspector. (Ella less ir.)

INSPECTOR: Vus astgeis bugen schar cheu ils creflis, Lady Thitherthorough. Lu sai jeu
sesurvir mez.

LADY T.: Bugen, Inspector. Sco Vus manegeis. (Ella lai leu il taglier.)

INSPECTOR: Sche pia, Lady Thitherthorough: Anavos tier mia damonda: Nua eras Vus
viers las 7:40?

LADY T.: Jeu erel ord casa.

INSPECTOR: Schia, ord casa. Savessess Vus precisar quei?

LADY T.: Jeu erel en miu auto sin via per far ina viseta ad ina amitga. Mo ella era buc a casa.
Aschia ch'jeu sun puspei turnada.

INSPECTOR: Cu ei quei stau?

LADY T.: Jeu sun ida cheu naven vida las 7 ed erel puspei anavos entuorn las 8.

INSPECTOR: Quei vul dir ch'ins ha circa ina mes'ura tochen tier Vossa amitga. Ei quei
correct?

LADY T.: Quei ei correct, Inspector.

INSPECTOR: Ha silmeins enzatgi viu Vus?

LADY T.: Oh naturalmein.

INSPECTOR: Tgi?

LADY T.: Mia casarina, Mary. Ella ha bandunau la casa ensemen cun mei.

INSPECTOR: Ed ella ha era viu, co Vus essas carrada naven?

LADY T.: Secapescha. Quei vul dir: Jeu sun buc segira … Mo gleiti saveis Vus gie sez
dumandar ella.

S-MUE 1-1_Tgei viriveri_(sr)


46

INSPECTOR: Quei ch'jeu vegn era a far, Lady Thitherthorough. Mo quei ei tuttina buc
cumprova avunda che Vus eras las 7 Uhr 40 orda casa.

SMITH: Quei capeschel jeu uss buc.

INSPECTOR: Ei savess bein esser che Lady Thitherthorough fuss semenada suenter paucas
minutas e turnada a casa.

LADY T.: Na, jeu sun stada leu. Pertgei telefoneis buc e dumandeis?

INSPECTOR: Tgi savess confirmar a mi che Vus essas stada leu, sche negin era d'entuorn,
cura che Vus essas ida sperasora?

LADY T.: Eba vesis, Inspector.

INSPECTOR: Vus leis metter en confusiun mei, neve? Mo gliez funcziuna buc, haveis
capiu? Jeu enconuschel Vossas intenziuns. Plaunsiu secavistreis en Vossas manzegnas. Vus
fageis pasta in cun l'auter!

LADY T.: Jeu capeschel insumma buc, tgei che Vus manegeis! Nus essan dus burgheis
respectai e senza macla, ed enstagl da suspectar nus fagessess Vus pli tschéc d'encurir igl
assassin da miu mariu.

INSPECTOR: Jeu vi gie nuot auter, Lady Thitherthorough. Mo auter che Vus dus vegn
negin en damonda pigl act criminal. Num ch'in niev suspectau entrass "tschipdeditschap" dad
esch viaden, gest en quellas secundas.
(Pausa – el spetga l'entrada da Mary, tschontscha pli dad ault) Num ch'in niev suspectau
entrass "tschipdeditschap" dad esch viaden, gest en quellas secundas.  (Pausa – cloma) Jeu
hau detg: num ch'in niev suspectau entrass "tschipdeditschap" dad esch viaden, gest en quellas
secundas.

SCHMED: (entra vestgius cul costum dad Ingrid; vul dir: el porta in vestgiu ch'ei bia memia
pigns ad el, ha si ina perucca che va buc ad el ed el ei smincaus sgarscheivel.
Sur ina schuiala giu penda ina tastga da maun, en tschei maun ha el in libret; quel zuppa el
discusamein davos dies, laghegia denton adina puspei viaden. Ella rolla da Mary discuora el
cun vusch gitta.)

INSPECTOR: Tgi vegn cheu … (El cala da tschintschar)

RESCHISSUR: Quei astga bein buc esser ver!

CARIN: (emprova da retegner in rir, sto denton tuttina rir)

TENNER: (balbegia, enquera ils plaids)

RESCHISSUR: Jeu crei buc quei!

CARIN: (vegn strusch pli da seprender ensemen)

TENNER: (cuntinuescha da balbegiar)

S-MUE 1-1_Tgei viriveri_(sr)


47

RESCHISSUR: Quel less ruinar mei!

TENNER: Tgi … tgi … jeu manegiel …

CARIN: (sa buc pli seprender ensemen e sto rir da schluppar)

RESCHISSUR: (va vi siper Schmed, scutina) Tgei fageis vus era cheu, pil tenti?
Hai jeu buc giu detg a Vus, che Vus dueigies star davos tribuna, far buc mucs e spitgar la fin
dalla presentaziun?

SCHMED: (scutina) Bein, aber ei ha dau in pign problem.

RESCHISSUR: (scutina) Problems pli gronds che quels che Vus caschuneis gest datti buc.

SCHMED: (scutina) Ingrid!

RESCHISSUR: (scutina) Tgei ha ella?

SCHMED: (Cun far pantomima muossa el in che beiba in migiel) (scutina) … memia bia.

RESCHISSUR: (normal) Dieus po pertgiri! (sezaccuda, tschontscha puspei pli da bass)
Essas buc stai el stan da mirar ch'ella laschi la detta dil cognac?

SCHMED: (da bass) Jeu stun mal! Jeu hai mo giu dad ir sin tualetta e cura che jeu sun
turnaus eisi schon stau fatg.

RESCHISSUR: (da bass) Tgei ei schabegiau?

SCHMED: (da bass) Ella schai en garderoba sut meisa en. Ella ei semplamein sedurmentada.

RESCHISSUR: (da bass) Per l'amur da Diu!

SCHMED: (da bass) Gie, e lu hai jeu tertgau da gidar vus e da siglir en per ella

RESCHISSUR: (da bass, mussond sin siu vestgiu) Oh bein buc aschia!

SCHMED: (da bass) Sche bien pia, jeu sai era puspei ir. Jeu hai mo vuliu gidar.

RESCHISSUR: (da bass) Ussa eisi aschia ni aschia schon memia tard. – He, Julius!

TENNER: (fixescha cun sia egliada Schmed )

RESCHISSUR: (scutina) Vianvon. cavazzin!

INSPECTOR: Tgi vegn era cheu pomai? Tgi essas Vus?

LADY T.: Quei ei mia casarina … (sto puspei rir da schluppar)

SMITH: Quei ei la casarina Mary.

S-MUE 1-1_Tgei viriveri_(sr)


48

INSPECTOR: Schia, la casarina Mary. Jeu sun Inspector Carter. Perstgisei, cumissari Carter.

MARY: (reaghescha buc)

INSPECTOR: (cun bia gestas intimescha el ella da cuntinuar)

MARY: (dat in sguard el libret, legia tut monoton) In Inspector? Eisi schabegiau enzatgei?

CARIN: (ri puspei pli dad ault)

INSPECTOR: Lord Charles Thitherthorough ei vegnius assassinaus a moda perfida.

MARY: (dat in sguard el libret) Constat quei, Mylady?

LADY T.: (enten rir) Gie, quei ei sgarscheivel! (ri aunc adina vinavon)

INSPECTOR: Sco jeu hai intervegniu haveis Vus ina relaziun cun in anteriur perschunier. Il
num da quei signur interessas mei.

MARY: (dat in sguard el libret) Quei ei stau ina malgiustia da metter el en perschun,
Inspector. El era mo ius sur tgietschen ora.

INSPECTOR: Pervia d'ina piculezza ei aunc negin vegnius en perschun.

MARY: (dat in sguard el libret) Jeu hai cumprau il cognac, Mylady. Sco vus haveis
giavischau.

LADY T.: (secalmond plaunsiu) Engraziel, Mary. Fagessas aschi bien e … (sto puspei
entscheiver a rir)

SMITH: Eh, fetg bien, Mary. Fagessas aschi bien e dessas ora il cognac ? Cumissari, Vus
prendis per franc era in migiel, neve?

INSPECTOR: Atgnamein beibel jeu gie buc el survetsch, mo oz astgel jeu inaga far ina
excepziun.

LADY T.: (vegn da seprender ensemen) Pia cognac per tuts, fai aschi bien, Mary.

RESCHISSUR: (fa in gest sco da dar ora siper Schmed)

MARY: (dat in sguard el libret) Oh, jeu crei … Jeu stun propi mal … Jeu crei, ch'jeu hai
schau cheuora il cognac!

SMITH: Gie lu mei per el, Mary, fagei aschi bien!

MARY: Naturalmein, immediat! (El banduna la tribuna)

INSPECTOR: Schia, quei ei pia Vossa casarina Mary.

CARIN: (puspei sto ella rir in tec, sepren lu denton dabot ensemen)

S-MUE 1-1_Tgei viriveri_(sr)


49

SMITH: Gie, quei ei uss Mary.

INSPECTOR: Ella para in tec … masculina?

RESCHISSUR: (mira sin el a moda da reproscha)

MARY: (tuorna cul cognac) So, sun schon puspei cheu. Ussa stoss jeu dar ora a tuts, neve?
(el dat ora 4 migieuls cognac)

INSPECTOR: Giegie, igl ei adina bien d'haver in ferm um en casa. Eh, jeu manegiel . . .

SMITH: (smanatscha per che Tenner cali d'improvisar) Gie, Mary ei propi ina buna olma!

MARY: Schia. (El reparta a mintgin in migiel) Fetsch jeu bugen. Cheu, per Vus.

TUTS: (lessan beiber)

MARY: Halt, in mument! In verset da beiber! Sut meisa scher sto in - mo franc vegnin zaco a
fin! Viva!

TUTS: (beiban, "spidan" dabot ora ei)

RESCHISSUR: Aaaah! Tgei ei quei era pomai? Quei ei gie propi cognac!

SCHMED: (scutina) Oh schon clar! Daco manegies che Ingrid … Vus saveis schon!

CARIN: (sgnappa suenter aria) Dieus en Tschiel!

TENNER: (dat raghignadas)

MARY: Quei ei in bien sitg, neve? (dat in sguard el libret) Oh, jeu stoss gie emplenir
suenter! (Va dad in tier l'auter per emplenir suenter)

RESCHISSUR: Na engraziel, jeu crei che nus tuts hagien avunda.

MARY: Aber, aber, mo sin ina comba san ins buc star. E dil reminent: Aschia statti scret
cheu e nus lein bein buc vilentar igl autur, ni?
(less derscher en a Carin)

RESCHISSUR: Na, per ella buc!

MARY: U tuts ni negin!

RESCHISSUR: Mo ella vertescha insumma buc …

MARY: (ha empleniu suenter a tuts) Schia, han tuts? Sche lu … (beiba)

TUTS: (beiban)

CARIN: (sgnappa puspei in tec suenter aria)

S-MUE 1-1_Tgei viriveri_(sr)


50

SMITH: E co vai uss vinavon, cummissari?

INSPECTOR: Il pli bugen culla verdad, Mr. Smith.

MARY: Ach, in havein nus aunc adina buiu. In silla verdad, ni?

TUTS: Na!

RESCHISSUR: Vus fageis uss il meglier da seser vi leu e far buc mucs.

MARY: Sche bien pia, lu halt buc. Lu mettel jeu il cognac inaga vi cheu. (El metta il cognac
silla meisa) Sch'enzatgi less aunc, sche lu sto el mo dar sinzur! (El seplacca sil canapé, siara
il libret, metta el sin meisa e sepusa anavos cun gust; duront la proxima passascha beiba el
tscheu e leu in schluc cognac)

INSPECTOR: Schia, Lady Thitherthorough, Vus haveis pia carezau Vies um, sco Vus
haveis schon menziunau inaga.

LADY T.: Quei ei correct, Inspector. El era tut per mei.

INSPECTOR: E Vus, Mr. Smith?

SMITH: Sch'jeu hagi carezau el?

INSPECTOR: Na! Tgei relaziun havevas Vus cul miert?

SMITH: Jeu hai d'engraziar bia ad el. Jeu fuss oz buc leu nua che jeu sun sch'el havess buc
gidau mei.

INSPECTOR: E nua fuss quei?

SMITH: Gie quei stuessas Vus atgnamein saver. Mintgin enconuscha mei tier Scotland Yard.
Leu admiran ins mes romans, perquei che jeu scrivel aschi datier alla realitad.

INSPECTOR: Jeu stoss conceder, che jeu hai entupau tscheu e leu Vies num. Mo tgei ha
Lord Thitherthorough da far cun quei?

SMITH: El ha priu si mei sco fegl, sco fegl ch'el ha mai giu. Ed jeu hai appreziau el sco ins
sa mo appreziar siu agen bab.

INSPECTOR: Danunder saveis Vus ch'el ha buc giu in fegl?

SMITH: El sez ha detg ei a mi.

LADY T.: Ed jeu havess guess sefatg en enzatgei, sche nus havessan giu affons.

INSPECTOR: Essas Vus aschi segira?

LADY T.: Mo gie, naturalmein.

MARY: (plein gust, fagend termagls cul migiel da cognac, damonda da quei da surengiu) Ni

S-MUE 1-1_Tgei viriveri_(sr)


51

haveis Vus forsa autras informaziuns, Inspector? (Tuts miran vi sin el, tgi irritaus, tgi
smanatschond)

INSPECTOR: Eh, na … Quei vul dir … Jeu sai fetg pauc dallas relaziuns da famiglia da
Lord Thitherthorough. Jeu hai mo tertgau … Ei vess gie saviu esser, ch'el …

MARY: (cochet) Ha el aber buc! E quels dus vegnan bein a saver meglier!?

INSPECTOR: Eh … Gie, naturalmein. – Tgei relaziun haveis Vus dus?

LADY T.: Tgei manegies, Inspector?

INSPECTOR: Tgei relaziun haveis Vus cun Mr. Smith, Lady Thitherthorough?

LADY T.: Bien, sch'ins sa insumma discuorer da relaziun . . .

SMITH: Nus essan … amitgs. Ins savess quasi dir fargliuns.

INSPECTOR: Fargliuns! Tgei herzig!

SCHMED: (sesurvescha adina puspei dil cognac)

SMITH: Mary, manegies buc che Vus hagies plaunsiu avunda?

MARY: Jeu poss vertir empau, Mr. Smith. Per mei stueis buc far quitaus. Fagei
ruasseivlamein vinavon. Jeu mirel schon da mei.

INSPECTOR: Sche bien pia, lein aunc inaga vegnir anavos sin cursera.

LADY T.: Stueis perstgisar, Inspector, mo jeu hai che va entuorn plaunsiu. Co duess ins lu
aunc puder suandar Voss patratgs?

INSPECTOR: Sche Vusa haveis nuot da zuppentar, Lady Thitherthorough, lu haveis era
neginas difficultads da rispunder mias damondas, tuttina en tgei successiun ch'jeu tschentel
ellas.

SMITH: Mo dumandei, cumissari. Era nus essan interessai che quei cass sesligi - silmeins
aschi fetg sco Vus.

INSPECTOR: Sco nus havein constatau anson, essas Vus schon stai cheu inaga cursera.

SMITH: Na, signur cumissari, quei ei buc correct aschia. Vus haveis pretendiu ch'jeu seigi
schon staus cheu inaga cursera, mo quei constat buc. Ina buna emprova, mo sche vus leis
cuglianar mei stueis Vus schon levar in tec pli baul.

SCHMED: (pren enta maun il libret e va suenter il text, legia il text fetg da bass e muossa
mintgaga sin quel ch'ei vid il tschintschar)

INSPECTOR: Jeu stoss conceder, quei ei stau in pign tric. Lein pia empruar sin in'autra
moda: Priu il cass - mo hipotetic secapescha - ch'jeu fuss schon staus cheu pli baul cursera,
lein dir vida quart avon las otg, ed jeu havess spiunau ora in pèrli da muronzs ch'era gest vida

S-MUE 1-1_Tgei viriveri_(sr)


52

discutar ils davos detagls d'in plan diabolic per assassinar Lord Thitherthorough, e quei exact
en quella stanza. En tgei posiziun fuss jeu lu uss?

SMITH: (s'avischina discusamein a Lady T., per dar ad ella medemamein tut discus la
pistola, ch'ella zuppa tier ella.) Gie lu, Inspector, lu fusses Vus probablamein ella posiziun da
saver numnar igl ni ils assassins da Lord Thitherthorough. (El mira nausch sin Schmed, che
muossa gest cul det sin el e che muenta el medem mument la bucca, parallelamein cul text. Il
reschissur fa in moviment cul maun sco per dir "tagliar atras il culiez".)

SCHMED: (ri bufatget siper il reschissur e lai dar plaunsiu siu det; dat il tgau per dir ch'el
hagi capiu; ella proxima passascha denton vegn el tuttina ad ir suenter il text el libret,
muentar la bucca e mussar mintgaga sin quel ch'ei vid il tschintschar, denton mo in tec pli
discret.)

INSPECTOR: Correct, Mr. Smith. E lein pia prender inaga il cas che - mo hipotetic
secapescha - che vus fusses stai quei pèrli ch'jeu hai spiunau ora?

SMITH: Gie lu fussi pusseivel che nus fussen ils assassins da Lord Thitherthorough. Mo sco
Vus haveis schon detg ei quei mo hipotetic ed igl ei in fatg che Lady Thitherthorough era sin
via per visitar ina amitga ed jeu erel sin via da vegnir cheu.

INSPECTOR: E sch'ei fuss tuttina aschia?

LADY T.: Tgei leis Vus dir cun quei?

INSPECTOR: Jeu vi dir cun quei ch'igl ei plaunsiu uras da calar cun quei teater e che Vus
duesses dir la verdad a mi.

LADY T.: Oh gliez fagein nus schon igl entir temps.

INSPECTOR: Vus leis pia dar da crer a mi che vus seigies buc in pèrli?

SMITH: Quei ei total abstrus, Inspector! Jeu ed Elizabeth …

INSPECTOR: Pertgei buc, Mr. Smith? Ella ei giuvna ed attractiva, Vus essas attractivs . . . E
schei uss luc buc, ch'ella seigi buc Vies tip!

SMITH: Bien, grad aschia formulass jeu buc quei . . .

INSPECTOR: E Vus, Lady Thitherthorough? Quiteis buc ch'el seigi attractivs?

LADY T.: Per esser sincera hai jeu aunc mai fatg patratgs sur da quei . . .

INSPECTOR: Quei tuna buc grad perschuadent! Vus leis pia pretender che vus hagies buc
fatg plans da mardiar? Maridar in l'auter secapescha?

LADY T.: Jeu hai grad pér piars miu carezau mariu. Co savess jeu lu patertgar da maridar?

INSPECTOR: Oh calei inaga cun quella mascarada! Mr. Smith, dei uss zacu tier che Vus
haveis el senn da maridar quella dunna, ed era sch'igl ei mo pervia dils daners.

S-MUE 1-1_Tgei viriveri_(sr)


53

SMITH: Jeu savess buc daco signur Inspector. Dil reminent: In um cun mias schanzas seligia
buc. Jeu laschel aviert tuttas portas.

INSPECTOR: Vus salteis per aschidadir sin pliras nozzas, sch'jeu capeschel quei endretg.

SMITH: Sche vus leis exprimer ei taluisa!

INSPECTOR: E han quellas … damas … era nums?

SMITH: Naturalmein! Cheu fuss pia … Jeanette … Claudette … Annette …

INSPECTOR: Babette!

SMITH: (ri) Gie, quellas Franzosas … Jeu stun uss halt inaga sin ellas!

INSPECTOR: Jeu supponel ch'ei dat aunc biaras!

SMITH: (ri) Gie bien … Marie …

INSPECTOR: Sylvie …

SMITH: (ri, crei ch'ei seigi in giug) Virginie …

INSPECTOR: Pascale …

SMITH: Chantal …

INSPECTOR: Monica …

SMITH: Erica …

INSPECTOR: Mai-Britt …

SMITH: Ingrid …

TENNER: (irritaus) Ingrid?

CARIN: (gezza las ureglias surstada) Ingrid?

MARY: Quella leu davos?

RESCHISSUR: Bridget!

MARY: Gie tgi uss?

RESCHISSUR: Bridget! Bridget!

MARY: (mira el libret) Gie quella stat scret cheu.

CARIN: (siper il reschissur) Co vegnas ti sin Ingrid?

S-MUE 1-1_Tgei viriveri_(sr)


54

RESCHISSUR: Buc idea …

CARIN: Tgei marschi cun Ingrid?

RESCHISSUR: Nuot!

MARY: Ha ella forsa buiu stuorn pervia da quei?

CARIN: Pervia da tgei?

RESCHISSUR: (siper Schmed) Quei va tier insumma nuot a Vus! Vus fageis tut mo aunc
mender!

CARIN: Tgei?

INSPECTOR: Eh, Lady Thitherthorough, forsa stuessan nus …

CARIN: (siper Tenner) Quescha! (siper il reschissur) Aschia ei quei pia. Ti eis staus la notga
vargada tier ella, eisi buc aschia?

MARY: Tier tgi?

TENNER: Tier Ingrid.

RESCHISSUR: Cuschi tgeu!

CARIN: Neu ora cul marmugn!

RESCHISSUR: Elizabeth, darling, savein nus buc rugalar quei pli tard?

CARIN: (pren igl arvabrevs giu dil pult "sekretär" e va cun quel entamaun plaunsiu e
smanatschond viers il reschissur) Na, jeu vi rugalar quei uss!

SCHMED: (siara il libret e metta el sin meisa; giubilont) Uss entscheivi a vegnir legher!

TENNER: Quiteis?

CARIN: Has era empermess la gronda carriera ad ella?

RESCHISSUR: Pil tenti, Schmed! Quei ei tut Vossa cuolpa! Jeu hai bein detg ch'ella
verteschi buc alcohol!

SCHMED: Mia cuolpa? Sa nua! Vus havessas stuiu dir ad ella quei cun Ingrid, aschia sco
Vus haveis detg ad Ingrid quei cun ella.

RESCHISSUR: Oh jeu hai gnanc detg ad Ingrid quei cun ella!

CARIN: Lu constatti pia tuttina! Aaaaah! (Ei para sco sch'ella survegness in'attacca
histerica)

S-MUE 1-1_Tgei viriveri_(sr)


55

TENNER: (sesa giu en tutta ruasseivladad)

SCHMED: (vesa ch'il mument ei vegnius per spindrar la situaziun: El stat sin peis, metta en
uorden vestgiu e perucca, pren las fluras ord la vasa, va vi siper Carin e smeina l'aua en
fatscha ad ella)

CARIN: (quescha sil fiat)

SCHMED: El bogn aviert gida quei era adina. Sch'ils monsters pigns senza culiez
entscheivan a grir, smeinel jeu els semplamein ell'aua. Lu eisi immediat ruaus.

MARY: (siper Lady T.) Vegni, Mylady, prendi plaz e buiu in sitg! (El plazzescha  Carin el
fauteuil e vul derscher en in migiel cognac ad ella.)

CARIN: (pren orda maun la butteglia ad el e pren in dètg schluc; ella proxima passascha
beiba ella da temps en temps; ella dat in'egliada nauscha sil reschissur e tegn igl arvabrevs
ferm enta maun)

SMITH: Fagessas aschi bien e cuntinuasses cull'interrogaziun, Inspector?

INSPECTOR: Cumissari.

SMITH: (dad ault) Oh quei ei bein ligiongia, ni? – Perdunei!

INSPECTOR: Vus stueis buc grad vegnir aschi garmadis, Mr. Smith!

RESCHISSUR: Jeu hai detg: Perdunei! Ed ussa cuntinuei, fagei aschi bien!

INSPECTOR: Gie … Duess jeu numnar … (muossa sin Schmed)

RESCHISSUR: (dat in'egliada severa siper el)

INSPECTOR: Bien pia, Mary – jeu astgel bein numnar Vus Mary? Con ditg luvreis Vus pia
schon per Lord e Lady Thitherthorough?

MARY: Con ditg? Oh schon pulit ditg! Jeu crei … aschi circa dapi … (mira sil reschissur
encurrend agid)

RESCHISSUR: (muossa culs mauns 10)

MARY: Diesch! Dapi diesch onns.

RESCHISSUR: (el scrola vehementamein il tgau)

MARY: Na? Dapi … diesch … jamnas? (reschissur di na) Dis? (reschissur scrola il tgau)
Meins?

RESCHISSUR: (dat il tgau)

MARY: Dapi diesch meins.

S-MUE 1-1_Tgei viriveri_(sr)


56

INSPECTOR: E co essas Vus vegni vida quella plazza? Casarina tier in um aschi beinstont?

SMITH: Eh, stueis perstgisar ch'jeu semischeidel en, Inspector. Lord e Lady Thitherthorough
han engaschau Mary cuort suenter lur nozzas.

INSPECTOR: (siper Mary) Co descrivesses Vus la relaziun denter Lord e Lady
Thitherthorough?

SMITH: (semischeida en) Ad ella eisi guess curdau si, con car che Lady Thitherthorough ha
mirau da siu mariu. Ella sto haver carezau el.

MARY: Precis!

INSPECTOR: (siper Mary) Haveis Vus viu, co Lady Thitherthorough ha bandunau cursera
la casa?

MARY: (mira sil reschissur)

RESCHISSUR: (dat il tgau)

MARY: Gie.

INSPECTOR: Cu ei quei stau?

MARY: Cu quei ei stau …

RESCHISSUR: (emprova da signalisar culs mauns las uras ad el)

MARY: Mesa las sis? – In quart avon las nov? – Las quater dalla damaun?

INSPECTOR: Eisi forsa stau entuorn las siat?

RESCHISSUR: (dat il tgau)

MARY: Precis! Entuorn las siat!

RESCHISSUR: (ussa fa el avon a moda pantomimica quei che Schmed ha da dir sco proxim
- el fa ina scharada)

MARY: Vus … Na, jeu … sun ida … ella … ei ida … cun … cugl auto! Jeu … vesel … ella
… ir cugl auto … lunsch … aunc pli lunsch … tschocca … stupid … jeu vesel nuot pli!

INSPECTOR: Vus leis pia dir cun quei, Vus hagies bandunau la casa el medem mument sco
Lady Thitherthorough, entuorn las siat, ed hagies viu co ella seigi ida naven cugl auto?

MARY: Giebein. Hai jeu pia buc detg quei?

INSPECTOR: Naturalmein … Mo in tec en in'autra successiun . . . Sche bien pia Mary,
savessas Vus metter avon che Lady Thitherthorough mazzass enzatgi? E lu aunc igl agen
mariu?

S-MUE 1-1_Tgei viriveri_(sr)


57

MARY: Na, Inspector. Aschi ina gnocha … Na!

INSPECTOR: Ed el? Savessas metter avon ch'el fagess aschia enzatgei?

MARY: Gie bien, sche jeu mirel aschia sin el …

RESCHISSUR: (scrola vehementamein il tgau)

MARY: (fa ina ghegna da rir) El vesa schon ora in tec aschia, sco quels mafatschents ch'ins
enquera cun quels placats. Mo lein star serius: na.

CARIN: (sesa aunc adina el fauteuil, fa il botsch e beiba adina puspei cognac)

INSPECTOR: Els dus pretendan ch'els hagien in alibi per l'ura dil malfatg. E vus?

MARY: In alibi? Oh, gliez ei grev! (mira sil reschissur, lez dat il tgau) Gie, jeu hai in.
Naturalmein.

RESCHISSUR: (fa pantomima, per far vegnir el sil cognac)

MARY: Beiber … Butteglia … jeu … maun … tener … esch …

RESCHISSUR: (tegn buc pli ora ei e grescha viadora) Cognac! Il cognac ei Vies alibi!

MARY: Il cognac? Ah gie, naturalmein, il cognac, jeu sun gie stada per el. Jeu sun gie mo ida
el vitg, per cumprar il cognac. Correct! Gie, Inspector, aschia eisi. Miu alibi ei buc da
ballucar. Segir 100 persunas han viu mei ed ein perdetga che jeu sun buc stada cheu cursera.

INSPECTOR: A mi tunschess schon ina perdetga.

MARY: Silmeins igl um che ha vendiu il cognac a mi, neve?

INSPECTOR: Vesis, Mr. Smith, quei ei in alibi. E buc aschia in marsch sco Vies. Dei tier
che Vus haveis detg manzegnas, Mr. Smith.

SMITH: Jeu hai buc detg manzegnas!

CARIN: (naven da cheu tschontscha sut influenza digl alcohol) Detg manzegnas e cuglienau!

INSPECTOR: Co?

SMITH: Nuot!

INSPECTOR: Dei finalmein tier che Vus haveis ina relaziun cun quella dunna!

CARIN: Gie, aber sco ei para sun jeu buc la suletta.

INSPECTOR: Co, jeu capeschel buc?

SMITH: Nuot. Na, na, cun quella hai jeu buc ina relaziun, aber cun tut tschellas.

S-MUE 1-1_Tgei viriveri_(sr)


58

CARIN: Exact. E surtut Ingrid. (beffegiont) Ingrid, Ingrid, Ingrid, Ingrid!

INSPECTOR: Ruaus, fagei schi bien! Jeu resumeschel. Lord Thitherthorough era en
biblioteca vid il leger in cudisch. La casarina ei vegnida tarmessa naven per ir e cumprar
cognac. Vus dus eras cheu en quei salun cuort avon realisar vies plan diabolic, numnadamein
da mazzar cursera Lord Thitherthorough. Vus, Mr. Smith, haveis schau Lady Thitherthorough
persula giu cheu ed essas seschluitai da scala siador culla arma dil mazzament enta maun. Vus
essas entrai ella biblioteca ed haveis stiletau Lord Thitherthorough. Lu essas Vus seschluitai
engiu, haveis lavau giu il saung dall'arma e mess ella anavos en siu liug. Lu haveis bandunau
la casa ed essas sezzupai el cagliom. Lady Thitherthorough ha clamau la polizia. Cu jeu sun
arrivaus haveis Vus aunc spitgau in pèr minutas ed essas lu entrai en casa per giugar quei
teater.
Vus denton saveis buc menar mei pil nas, pertgei l'arma dil mazzament sesanfla aunc adina en
quella stanza.

SMITH: En questa stanza?

INSPECTOR: Giebein, Mr. Smith. (El va plaunsiu viers il pult "sekretär") L'arma era furada
profund el dies da Lord Thitherthorough. Il saung ei bein schubergiaus naven, mo in pèr rests
san ins aunc adina anflar vida quei . . . (el tonscha davos el, senza mirar, e pren il fermabrevs
giu dil pult "sekretär") arvabrevs!

SMITH: Tgei?

INSPECTOR: (realisescha tgei object ch'el ha enta maun) Eh … fermabrevs.

SMITH: (fa ina gesta ch'el dueigi schar svanir il fermabrevs, scutina) Metta naven el, metta
naven!
– (normal) Ed il motiv?

INSPECTOR: Lez ei banals. Daners. Vus fussas omisdus rehs e savessas far ina biala veta in
cun l'auter. E vus stuessas buc adina sezuppar dil vegl Lord.

MARY: Oh plaunsiu ei quei lu la dètga grascha. Co san ins era pomai stiletar il vegl Lord cun
in fermabrevs?

RESCHISSUR: Vus fagei buc mucs!

CARIN: Pertgei atgnamein duess el far "buc mucs"?

MARY: Gie, pertgei atgnamein?

INSPECTOR: Gie bien … El ei vegnius stiletaus cun in arvabrevs … Mo cunquei che la
vera arma maunca, ei pil mument quei cheu l'arma dil mazzament, savein nus buc
semplamein acceptar quei?

MARY: Na! Pertgei u ch'el ei vegnius stiletaus cun in arvabrevs ni ch'el ei vegnius sturnius
cun in fermabrevs.

RESCHISSUR: Ach, calei uss, quei ei mo in detagl!

S-MUE 1-1_Tgei viriveri_(sr)


59

MARY: Plaunsiu stueis Vus lu uss sedecider!

RESCHISSUR: (desperaus siper Schmed) Tgei fageis era, per l'amur da Diu?

CARIN: Has tema per tia inscenaziun?

INSPECTOR: El ei vegnius … sturnius … na … stiletaus …

MARY: Gie tgei uss?

RESCHISSUR: (resignaus) Bien pia, quei eisi stau. Nus calein. Stop. Finiu. Fin.

MARY: Oh Mr. Smith, nus havein gie aunc gnanc entschiet!

RESCHISSUR: Sche bien pia, pervia da mei. Fagei vus tgei che vus vuleis, jeu mon. (El less
ir)

MARY: (tegn si el) Jeu crei buc che Vus ughegies, Mr. Smith. Nus essan cuort avon sclarir il
mazzament da miu vegl Lord. Nus tuts essan fetg spanegiai co ei va ora, neve?

CARIN: (cun surrir provocont) Ed jeu crei che tiu avegnir dependa da questa sera. Eisi buc
aschia, Steven? Perquei fas ti meglier da giugar vinavon!

TENNER: Sa enzatgi esser aschi gentils e declarar a mi, tgei che quei duess muntar?

MARY: Mo naturalmein, Inspector. Avon entgin temps ha quella Lady engaschau mei ord
spir tema pella veta da siu mariu. Ella ha fatg entrar mei tut discusamein en quella casa sco
casarina per haver quitau da quei vegliet. Deplorablamein stoss jeu dar tier, ch'jeu hai disdiu,
cunquei ch'jeu hai buc saviu impedir il mazzament dil Lord. Uss denton vegn jeu a far tut miu
pusseivel per anflar igl assassin!

INSPECTOR: Quei ei buc Vies cass, Miss Marple. Quei ei l'incumbensa dalla polizia e gest
perquei sun jeu cheu.

LADY T.: Oh calei era tuttina! Mary sa gia daditg, che Vus essas gnanc in Inspector!

MARY: Sai jeu quei?

LADY T.: Oh naturalmein! Vus haveis gie sezza raquintau a mi, che quei um (muossa sigl
Inspector) ei in pign criminal che sedat bugen ora sco Inspector!

MARY: Hai jeu fatg quei?

LADY T.: Oh gie!

RESCHISSUR: Dieus en Tschiel!

MARY: Correct! Bien pia, engraziel fetg, Mr. Carter, mo nus duvrein buc pli Vus.

INSPECTOR: Less quei dir ch'jeu duess ir?

S-MUE 1-1_Tgei viriveri_(sr)


60

MARY: Gie bien …

LADY T.: Sche Vus haveis da far nuot culla mort da quei um …

INSPECTOR: Eh … Pia … Forsa hai jeu fatg ei … Ni forsa era buc …

MARY: Ah gie! Forsa fagesses lu meglier da tuttina star.

LADY T.: Nus spitgein, Mr. Carter!

MARY: Mo schei, Lady, la caussa ei schon pli che clara. Snegar ha negin senn, Mr. Carter!
(siper Carin) Jeu hai legiu ina part dalla fin ella garderoba!

INSPECTOR: (lev desperaus) Jeu snegel gie gnanc ei … Jeu hai mo tertgau ch'jeu sappi
raquintar la historia.

LADY T.: Gliez fa buc pli da basegns, Mr. Carter. Uss vegnis Vus numnadamein a murir.

MARY: Precis, Mr. Carter. Vus vegnis a murir uss (siper Carin) Daco?

LADY T.: (siper Mary) Ils creflis. (siper igl Inspector) Ils creflis, Mr. Carter. Els eran da
tissi.

MARY: Gie. Els eran da tissi. – Tgei ? Da tissi? Per l'amur da Diu, jeu hai gie era migliau da
quels!

LADY T.: Buc fagei quitaus! Quels fan mo effect sin Mr. Carter!

INSPECTOR: Mo jeu stoss gie bein aunc dir a Vus, che jeu …

LADY T.: Vus stueis dir insumma nuot pli a nus. Tut ei schon vegniu detg! Sche lu, fagei
aschi bien e muri en pasch!

TENNER: (mira desperasus siper il reschissur) Jeu sai tuttina buc semplamein …

RESCHISSUR: Fai ei.

TENNER: (cun plascher) Propi?

RESCHISSUR: (fa ina gesta che tut seigi tuttina ad el)

INSPECTOR: (fa uss ina scena da murir extravaganta) Oh, tgei ei quei? Jeu sesentel
tuttenina aschi curios!

CARIN: (siper sez) Ton tiel tema improvisaziun!

INSPECTOR: Tgei fa sesentir mei aschi miserabel?

MARY: Quei havein nus bein grad detg. Ils creflis! Els eran da tissi, capis?

INSPECTOR: Oh, Vus haveis mess en tissi els creflis? Aschia havess il Lord pia giu da

S-MUE 1-1_Tgei viriveri_(sr)


61

murir? Daco hai jeu buc realisau quei immediat? Lu havessan nus saviu spargnar tut quei!

LADY T.: Quei havess era buc gidau Vus. Maina havessas Vus saviu cumprovar nossa
cuolpa.

INSPECTOR: Ed aschia pren jeu cumiau da quei mund. Mia veta ei a fin. (El ei morts.)

MARY: Quei ei gie stau …

INSPECTOR: (stat puspei si) Ina veta ch'ei stada predestinada da disdir. Jeu hai mai vuliu
esser in schliet carstgaun! (El ei morts.)

MARY: Sche quei ei finalmein stau …

INSPECTOR: (stat puspei si) Mo persuenter sun jeu vegnius castigiaus avunda. Ch'ei sto uss
prender ina tala fin? (El ei morts.)

MARY: Jeu hai schon tertgau ch'el . . .

INSPECTOR: (stat puspei si) Miu Diu! Hagies cumpassiun cun mei! Jeu senriclel! Jeu
senriclel! Ed era sche tia via meina mei sul precipezi giu, jeu vegn a suandar ella. Satan! (El ei
morts.) (Tuts stattan sco petgas da sal e miran sin el.)

TENNER: (El stat si mo cuort) Ussa sun jeu morts. Vus saveis far vinavon.

RESCHISSUR: (staunchels e palids) Ussa haveis vus cuntonschiu quei che vus levas. Savein
nus calar?

LADY T.: Na, Steven! Nus havein aunc da rugalar enzatgei.

MARY: Precis, Mr. Smith. Fagei schi bien e raquintei in tec da Vus ed Ingrid.

RESCHISSUR: (desperaus) Na, fagei aschi bien.

MARY: Haveis Vus ina relaziun cun quella Ingrid?

SMITH: Na!

MARY: Propi buc?

SMITH: (resignaus) Jeu dun tier ch'jeu hai giu inaga enzatgei cun ella. Mo quei ei schon
daditg. Jeu sun sentupaus ier sera cun ella per dir ch'ei seigi finiu - per adina.
Jeu hai fatg ei per amur da tei, Elizabeth. Jeu level esser ensemen cun tei.

LADY T.: Quei sas ti raquintar a tia tatta!

SMITH: (desperaus) Oh exact aschia eisi stau!

MARY: Ti da schubas!

LADY T.: Ti fusses svanius damaun a sera e fusses mai pli s'annunziaus tier mei.

S-MUE 1-1_Tgei viriveri_(sr)


62

MARY: Forsa haveis mazzau pervia da quei il vegl Lord!

SMITH: (confus) Tgei?

MARY: Quei fuss Vies motiv, Mr. Smith! Vus mazzeis il Lord, marideis mia Lady e lu vegn
ella a svanir tut surura. Forsa pervia d'in pign accident mortal.

LADY T.: Ti havessas schau dar mei sc'in truffel cauld, constatti?

SMITH: Na, quei san ins buc veser diltut aschia!

LADY T.: Liufer!

SMITH: Na, teidla …

LADY T.: A contas has ti lu empermess in grond avegnir? Probabel has ti en mintga kaff ina
che spetga!

SMITH: Quei constat buc diltut aschia …

LADY T.: Ei tonscha! (Ella trai la pistola e drezza ella sil reschissur)

SMITH: Tgei fas?

LADY T.: Di: Sin seveser, carriera! (Ella setta)

RESCHISSUR: (indignaus) Battas ti atgnamein?

CARIN: Ti eis uss morts.

SCHMED: (bufatg) Vus stueis dar entuorn.

RESCHISSUR: (vilaus) Vus essas toch buc diltut tschien!

SCHMED: (energicamein) Nus havein udiu tut. Tuts han udiu il siet. Permiez el cor.
(El pren giud meisa la tuaglia cotschna e catscha ella ella tastga dadens dalla giacca dil
reschissur) Vesis co il saung cuora? Quei sto bein far dolurs! Ed ussa muri inaga zacu!

RESCHISSUR: (scrola desperadamein il tgau, fa ina scena da murir encunter sia veglia)
Jeu hai fatg tut per tei …

CARIN: Oh ussa surfai lu buc.

RESCHISSUR: Ti stos crer: Jeu hai propi carezau tei! (El miera)

CARIN: Tgi che crei . . . ! Vegni, Mary Schmed, nus mein! (mira sils morts, va sper Tenner
ora) Finiu da far lallas! (Va sper il reschissur ora) Finiu dad ir suenter schubas! (Carin e
Schmed bandunan la tribuna; Tenner ed il reschissur restan en lur posiziuns da mort; cheu
scalina il telefonin dil reschissur)

S-MUE 1-1_Tgei viriveri_(sr)


63

TENNER: Ei scalina.

RESCHISSUR: Jeu sai.

TENNER: Oh lu pren toch giu!

RESCHISSUR: Igl ei aunc glisch sin tribuna.

TENNER: Manegias che quei emporti uss aunc enzatgei, Falco?

RESCHISSUR: (pren giu il telefonin) Gie? – Demunt? Nua essas era pomai, giavelen en?–
En quarantina? – Tgei per tacs en fatscha? – La virola selvatga? En Vossa vegliadetgna? Oh
co mettis avon quei? Damaun havein nus premiera! – Tgei? Fetg contagius? – (El cuora
viadora) Gie, jeu tarmettel fluras. (grescha) Signur Schmed, spitgei! Tgei fageis las proximas
6 jamnas?

(La glisch sestezza.)

F I N

S-MUE 1-1_Tgei viriveri_(sr)


64

„In mazzament perfetg“
Il text original dil toc "in mazzament perfetg", tochen al mument nua che la representaziun
vegn pli e pli caotica.....
La glisch en sala sestezza, in cuort toc musica resuna. Cu il cuort toc musica ei a fin, seserva
igl tenda e  la glisch da tribuna s'envida. Lady Thitherthorough ed igl Inspector entran el
salun.

INSPECTOR: Jeu stun mal, Lady Thitherthorough, mo vies mariu, Lord Thitherthorough, ei
propi morts.

LADY T.: Essas vus segirs, Inspector?

INSPECTOR: Lady Thitherthorough, jeu sun forsa buc grad miedi, aber vus astgeis crer a
mi: Jeu hai schon viu biars morts en mia veta e vies mariu s'auda cun tutta garanzia era tier
quels. E nus savein perfin dir ch'ei setracta en quei cass d'in mazzament.

 LADY T.: (fa amogna da seser sil canapé) In mazzament? Co vegnis Vus a quella
conclusiun?

INSPECTOR: Engraziel. (El seplacca el canapé) Igl ei bein pauc probabel, che vies mariu
sesa el fauteuil, catscha in cunti ni enzatgei auter git en siu agen dies, trai ora quei cunti ni
quei object git, lai svanir el e seplacca silsuenter danovamein en siu fauteuil per finalmein
murir ina mort dolorusa.

LADY T.: Sche vus manegeis, Inspector.

INSPECTOR: Gie, quei manegel jeu, Lady Thitherthorough.

LADY T.: Signur Inspector, ina caussa capeschel jeu aunc adina buc propi: A mi ei vegniu
detg al telefon, ch'ei mondi silmeins treis uras tochen ch'enzatgi vegni sperasvi, mo vus essas
schon stai cheu suenter 20 minutas.

INSPECTOR: Correct, Lady Thitherthorough, quei ei stau aschia … jeu erel casualmein ella
vischinonza ed jeu hai survegniu via func l'informaziun dalla centrala, ch'ei detti cheu in
miert.

LADY T.: Quei declara secapescha tut.

INSPECTOR: (sesaulza) Sche bien, Lady Thitherthorough, jeu havess da tschentar a vus
enqual damonda. (El trai ora il manti e metta el sur il bratsch dretg giu.)

LADY T.: Jeu stun cumpleinamein a Vossa disposiziun, Inspector.

INSPECTOR: Haveis vus giu visetas anson, Lady Thitherthorough?

LADY T.: Na, co vegnis vus sin quei?

INSPECTOR: Quella pipa! (El pren la pipa ord il tschendrer e tegn ella avon siu nas) A tgi
s'auda quella?

S-MUE 1-1_Tgei viriveri_(sr)


65

LADY T.: Ella s'auda … Ella s'auda a Charles, miu mariu.

INSPECTOR: Ella ei aunc caulda, Lady Thitherthorough.

LADY T.: (malsegira) Also … Probabel sto miu mariu esser staus cuort avon sia mort.... …
aunc giu cheu, per ....... fimar sia pipa da bunanotg - sco mintga sera.

INSPECTOR: El ha fimau giu cheu e legiu leusi? Quei ei tuttina empau curius, ni buc?

LADY T.: Insumma buc, Inspector. El leva buc ch'ei vegni fimau ella biblioteca. El temeva
ch'il fem fetschi donn a ses cudischs.

INSPECTOR: Haveva vies mariu inimitgs, Lady Thitherthorough?

LADY T.: Na.

INSPECTOR: Sche lu stuein nus inaga ir da quei anò, che negin ha giu in motiv da mazzar
el.

LADY T.: Negin.

INSPECTOR: Negin dano vus! Lord Thitherthorough era gia fetg vegls. El sto esser staus sil
pli pauc 40 onns pli veglsche Vus. Savessi buc esser, che Vus haveis mazzau Vies mariu per
saver far ina biala veta cun sia facultad?

LADY T.: Jeu hai carezau miu mariu, Inspector Carter, era sche vus saveis buc s'imaginar
quei. Nus han autras caussas colligiau che queidas corporalas ni valurs materialas.

INSPECTOR: Ed astgass jeu forsa era saver tgeininas?

LADY T.: Nus eran in tgierp ed in'olma. Sco duas olmas ch'eran stadas alla tscherca ina da
l'autra dapi mellis onns ed havevan finalmein anflau in l'auter.
Jeu erel adina pertscharta ch'jeu stoppi prender cumiau in di, che quel arrivi denton aschi
spert......

INSPECTOR: (applaudescha) Tgei biala presentaziun, Lady Thitherthorough. Jeu
gratuleschel.

LADY T.: Calei, Inspector! Fagessess pli tschéc d'encurrir igl assassin da miu um.

INSPECTOR: Deplorablamein ei gliez buc aschi sempel, Lady Thitherthorough. Igl ei gie
pauc probabel ch'in suspectau entrass "tschipeditschap" dad esch, gest en quellas secundas.

SMITH: (entra fagend ina hara)

INSPECTOR: (semina anetgamein) Aha, tgi ei è quei pomai?

LADY T.: Inspector, quei ei Steven Smith, in amitg dalla casa.

INSPECTOR: Amitg dalla casa ni amitg per en casa?

S-MUE 1-1_Tgei viriveri_(sr)


66

SMITH: (irritaus) Co?

LADY T.: Steven, quei ei Inspector Carter da Scotland Yard.

SMITH: (surstaus) In Inspector?

INSPECTOR: Giebein, Mr. Smith. Jeu sun cheu per sclarir in mazzament e speronza essas
Vus pertscharts da Vossa rolla.

SMITH: (malsegir) Mia rolla?

LADY T.: El manegia, che ti seigies in suspectau.

SMITH: (dat ord las neblas) Jeu, in suspectau?

INSPECTOR: Giebein, Mr. Smith. Ed jeu sperel che vus gioghies cun?

SMITH: (malsegir) Giugar cun?

INSPECTOR: Oh fagei uss lu buc pli tup che quei che vus essas! Jeu vi dumandar vus
enqual caussa e sperel sin rispostas verdeivlas.

SMITH: (cun pli bia anim) Sche bien pia, Inspector. Jeu hai da zuppar nuot. Mo jeu sperel
che vus laschies mei buc pli ditg en marveglias. Tgi ei morts?

INSPECTOR: Oh Vus saveis bein s'imaginar quei?

SMITH: (perplex) Eis ei forsa … Mary, la casarina? Jeu hai detg naven dalla bial'entschatta
ch'ella dueigi schar la detta da quei anteriur perschunier!

INSPECTOR: Na, ella eisi buc.

LADY T.: Igl ei … (Ella bragia tut agrad ora)

INSPECTOR: Ei setracta da Lord Charles Thitherthorough.

SMITH: (dat ord las neblas) Dieuspopertgiri! (El festgina vi tier Lady T.) Elizabeth, constat
quei?

LADY T.: (singluta) Gie, Steven, quei constat.

SMITH: (indignaus) E Vus suspecteis mei? Sche entschevi pia zacu cun Vossa interrogaziun,
per che nus sappien immediat sclarir quella malcapientscha.

INSPECTOR: Sco vus manegeis. (El pren cigarettas ord sia giacca e fa amogna quella a
Smith) Cigaretta, Mr. Smith?

SMITH: Na, engraziel. Jeu femel pipa. (El tucca il liug da sia giachetta, nua che sia pipa
sesanfla normalmein, ston denton remarcar ch'ella ei buc leu e registrescha che la pipa ei el
tschendrer.)

S-MUE 1-1_Tgei viriveri_(sr)


67

INSPECTOR: Encuris forsa vossa pipa, Mr. Smith? Eisi forsa quella cheu? (El mira silla
pipa el tschendrer, e muossa lu sin ella)

SMITH: Na … (el enquera ina stgisa) Jeu tem mo … jeu hai schau scher ella egl auto … Jeu
hai fimau sil viadi … ed hai lu stuiu haver mess ella silla consola centrala.

LADY T.: (seglia denteren per far ir giud il tema) Inspector! Astgel jeu far amogna ina
scadiola tee?

INSPECTOR: Oh a gliez detg jeu buc na, Lady Thitherthorough! (seplacca el canapé)

LADY T.: (va tiel carret da te, stauscha el vi tiel pult "sekretär") Steven, levas era ina
scadiola tee?

SMITH: Uss savess jeu plitost duvrar in cognac.

LADY T.: (pren ina candeila giu dil pult pult "sekretär"e metta ella sil carret da te; lu
stauscha ella il carret vi tiegl Inspector per derscher en ad el ina scadiola te.) Jeu stun mal,
Steven. Lu stoss ti spitgar tochen che Mary ei turnada da far cumissiuns.

SMITH: (va tiel tschendrer, pren tut discret la pipa e metta ella en sia giachetta)

LADY T.: (si pigl Inspector) Vus stueis numnadamein saver ch'in pèr caussas ein idas ora.
Perquei hai jeu tarmess mia casarina anson aunc inaga el vitg per far cumissiuns. (Ella
tonscha il te ad el) Schia, Vies te, Inspector. (Ella s'allontanescha puspei)

INSPECTOR: (vesa il taglier culs creflis sil carret da te) Oh! Creflis! Astgel jeu sesurvir?

LADY T. E SMITH: (en sgarschur) Na!

INSPECTOR: Jeu vi buc esser malhoflis, aber jeu hai aunc buc giu tscheina.

LADY T.: (en panica) Quei astgel jeu buc lubir. Els ein numnadamein da ti... ti...

SMITH: … Tioxistrobin! Els gustassen guess buc a vus.

INSPECTOR: (pren in crefli) Hmm, jeu schagiel grad mo ina buccadetta.

LADY T. E SMITH: (en sgarschur) Na!

INSPECTOR: Leis vus pia schigiar?

LADY T. E SMITH: (en panica) Na!

INSPECTOR: Vesis! (Ella proxima passascha tegn el il crefli enta maun e vul adina puspei
morder giu ina buccada; sin quei reageschan Lady T. e Smith mintgaga fetg. La finala morda
el denton tuttina buc giu in toc. Gliez fa el pér cura ch'igl ei descret explicitamein.) Sche lu,
Mr. Smith?

SMITH: Inspector?

S-MUE 1-1_Tgei viriveri_(sr)


68

INSPECTOR: Daco scheis buc la verdad a mi?

SMITH: La verdad, Inspector?

INSPECTOR: Neve che vus essas gia stai inaga cheu questa sera?

SMITH: Jeu sai buc co vus vegnis sin quei.

INSPECTOR: Leis buc ir egl auto per vossa pipa?

SMITH: Quei ei ina bun'idea, Inspector.

INSPECTOR: Quei hai jeu sminau, Mr. Smith. Mo quei fa buc pli basegns. (El va plaunsiu
en direcziun dalla meisa)

SMITH: Daco buc, Inspector?

INSPECTOR: (mira e muossa lu sil tschendrer) Perquei che Vus haveis schon priu la pipa
orda quei tschendrer! (El tegn ad ault il tschendrer vit)

LADY T.: Jeu crei ch'jeu dun vi da mauls! (Ella dat da leu vi a moda teatrala)

SMITH: (cuora vi e peglia si ella) Elizabeth, tgei eisi pomai?

INSPECTOR: Plaunsiu crei jeu da vegnir pli datier alla soluziun.

SMITH: (metta ella sil canapé) Ei tut en uorden?

LADY T.: Engraziel, ei va schon puspei empau meglier.

INSPECTOR: Mr. Smith, eisi buc aschia, che Vus haveis ina relaziun cun quella dunna, che
Vus haveis gia daditg planisau il mazzament da Lord Charles Thitherthorough e che Vus
haveis tarmess Vossa casarina questa sera a far cumissiuns  - per che Vus dus sappies mazzar
a moda perfida Lord Thitherthorough?

SMITH: Mo co vegnis vus era sill'idea che nus hagien stiletau el?

INSPECTOR: (triumfond) Danunder saveis Vus, ch'el ei vegnius stiletaus? Jeu hai mai
menziunau co el ei vegnius pella veta.

SMITH: (malsegir) Propi buc?

INSPECTOR: Quei ch'jeu sminel constat pia tuttina!

LADY T.: Quei ein nauschas insultas, Inspector!

INSPECTOR: Tgei essas Vus da professiun, Mr. Smith?

SMITH: Jeu sun scribent.

S-MUE 1-1_Tgei viriveri_(sr)


69

INSPECTOR: Aha. In scribent. Ed astgel jeu saver/dumandar tgei che Vus scrivis?

SMITH: Jeu scrivel romas criminals.

INSPECTOR: (ponderond) Schia, Vus scrivis pia romans criminals.

LADY T.: Tgei leis Vus dir cun quei, Inspector?

INSPECTOR: Jeu vi dir cun quei, che quei um (muossa sin Smith) passenta sia entira veta
cun construir il mazzament perfetg, ch'el ei oz denton la figura principala el roman criminal
da sia atgna veta!

LADY T.: Quei ei praulas, Inspector.

INSPECTOR: Sai buc esser, Mr. Smith, che vus essas ir entuorn casa in pèr ga, lu essas Vus
entrai tras quei esch, haveis mirau els egls a mi e giugau teater naven dalla bial'entschatta?

SMITH: Quei constat buc, Inspector.

INSPECTOR: Con ditg eras vus schon vida ir entuorn casa,Mr. Smith? Ina mes'ura?

SMITH: Sco jeu hai schon detg a vus: jeu sun pér grad vegnius.

INSPECTOR: Vus serepetis, Mr. Smith. Tuttina hai jeu il sentiment, che vus scheis buc la
verdad a mi e che vus essas gia stai cheu inaga oz.

SMITH: Pil tenti ussa tonschi lu plaunsiu. Jeu hai buc mazzau Lord Thitherthorough ed jeu
sun buc staus cheu questa sera!

INSPECTOR: E quei saveis vus naturalmein cumprovar!

SMITH: Secapescha!

LADY T.: Pertgei cartis vus buc a nus, Inspector? Igl ei gest aschia, sco Steven declara.

INSPECTOR: Seigi sco ei vegli, jeu tem, che quei dat aunc ina liunga notg. (El morda giu
ina buccada dil crefli) Bien ch'ei dat silmeins creflis da mandels e te.

LADY T.: Inspector Carter, vuleis buc calar inaga cun Vossas accusaziuns absurdas? Ni
Steven ni jeu havein mazzau Charles!

INSPECTOR: Sche bien pia. Lu lein gl'emprem inaga controllar Voss alibis. Mr. Smith?

SMITH: Gie?

INSPECTOR: Nua eras Vus, cura ch'il mazzament da Lord Charles Thitherthorough ei
schabegiaus?

SMITH: Quei sai jeu deplorablamein buc dir a vus, Inspector.

INSPECTOR: Pertgei buc? Leis Vus zuppar enzatgei da mei? Ni forsa dad ella? (El muossa

S-MUE 1-1_Tgei viriveri_(sr)


70

sin Lady T.)

SMITH: Mo na, Inspector, co vegnis era pomai sin aschia enzatgei? Igl ei aschia che … Jeu
sai buc dir a vus, nua che jeu erel gest el mument ch'il mazzament ei succedius, perquei ch'jeu
gnanc sai, cu che Lord Thitherthorough ei vegnius assassinaus.

INSPECTOR: Hai jeu buc schon menziunau quei?

SMITH: Na! Jeu tem buc.

INSPECTOR: Cu jeu sun arrivaus cheu eri circa las . . . Lady Thitherthorough?

LADY T.: Ei era circa las 8 e 20.

INSPECTOR: Nus essan i sisu ed jeu hai examinau il miert, quei era circa tschun minutas pli
tard. En quei mument era Lord Thitherthorough gia morts dapi ver treisquarts ura –
plus/minus 3 minutas. Quei vul dir, ch'il mazzament ei succedius enzacu …

SMITH: … denter las 7:37 e las 7:43. Engraziel, signur Inspector, jeu sai quintar.

INSPECTOR: (in tec irritaus) Correct, denter las 7:37 e las 7:43. Pia, nua eras Vus viers las
7:40?

SMITH: Viers las 7:40? … Jeu sai buc dir ei 100% segir . . . Ei sto esser stau al spartavias
viers Whistle Castle … Bein, uss vegni puspei endamen: Exact leu! Jeu erel gest sin via viers
Londra e lu hai jeu tertgau ch'jeu savessi far in pign sviament e visitar Lord e Lady
Thitherthoroug. Al spartavias viers Whistle Castle hai jeu midau via e lu hai il plidader al
radio detg: „En sedisch minutas udis Vus las novitads!“
Giebein, exact schia eisi stau!

INSPECTOR: Bien, Mr. Smith, quei declara, nua che Vus eras entuorn las 7 e 44.

SMITH: Gie bien, ei declara denton buc, nua che jeu erel denter las 7:37 e las 7:43 …

INSPECTOR: Manegeis vus forsa ch'jeu seigi tups, Mr. Smith? Naturalmein essas vus buc
stai cheu denter las 7:37 e las 7:43, sche vus era entuorn las 7:44 al spartavias viers Whistle
Castle.

SMITH: Naturalmein buc.

INSPECTOR: Vul dir: Sche Vus essas insumma stai leu entorn las 7:44!

LADY T.: Tgei leis dir cun quei, Inspector?

INSPECTOR: Jeu vi dir cun quei, ch'ei savessi senz'auter esser ina manzegna.

SMITH: Jeu ughegiass mai da dir manzegnas a vus, Inspector! Jeu sun propi staus leu!

INSPECTOR: E suenter che Vus haveis pia midau via al spartavias viers Whistle Castle
essas Vus carrai tochen cheu senza far pausa?

S-MUE 1-1_Tgei viriveri_(sr)


71

SMITH: Correct.

INSPECTOR: Con ditg drov'ins dil spartavias tochen cheu?

SMITH: Sch'ins setegn vid la limita da spertadad, quei ch'jeu hai secapescha fatg, aschi circa
50 minutas.

INSPECTOR: Tgei che declara tenor Vus, che Vus essas arrivai cheu cuort suenter mesa las
nov.

SMITH: Correct! Ussa haveis combinau endretg!

LADY T.: Cartis Vus ussa finalmein, signur Inspector?

INSPECTOR: Na. Mo lein schar cumbien inaga Mr. Smith e lein sevolver a nies secund
suspectau.

LADY T.: E tgi fuss quei?

INSPECTOR: Vus, Lady Thitherthorough.

LADY T.: Oh, con malhoflia ch'jeu sun! Vus haveis gie buc pli te! (Ella dat in'egliada
conspirativa sin Smith, pren il ruog giu dil carret da te ed empleina danovamein la scadiola
digl Inspector)

SMITH: (va entochen al pult da "Sekretär", pren tut discret ina pistola ord il truchet e zuppa
quella en sia giachetta)

INSPECTOR: Engraziel, Lady Thitherthorough, aber quei ei lu la davosa scadiola,
aschiglioc stoss jeu lu gleiti ir leu nua ch'jeu sai buc prender cun Vus dus!

LADY T.: Mo vus haveis bein buc tema, che nus scappeien da Vus, ni?

INSPECTOR: Ins sa mai, Lady Thitherthorough, ins sa mai!

LADY T.: Nossa cunscienza ei schubra, Inspector! Nus havein da temer nuot!

INSPECTOR: Propi buc?

LADY T.: (vesa, che Smith ha finiu sia acziun) Astgel jeu aunc far amogna a vus inaga
creflis, signur Inspector?

INSPECTOR: Oh a gliez detg jeu buc na. Bugen, Lady Thitherthorough!

LADY T.: (va pil taglier da creflis al carret da tee e porscha tal agl Inspector) Schia, astgeis
bugen sesurvir, Inspector!

INSPECTOR: (pren in crefli) Gentil engraziament, Lady Thitherthorough!

LADY T.: Da nuot, Inspector. (Ella less ir.)

S-MUE 1-1_Tgei viriveri_(sr)


72

INSPECTOR: Vus astgeis bugen schar cheu ils creflis, Lady Thitherthorough. Lu sai jeu
sesurvir mez.

LADY T.: Bugen, Inspector. Sco Vus manegeis. (Ella lai leu il taglier.)

INSPECTOR: Sche pia, Lady Thitherthorough: Anavos tier mia damonda: Nua eras vus
viers las 7:40?

LADY T.: Jeu erel ord casa.

INSPECTOR: Schia, ord casa. Savessess Vus precisar quei in tec?

LADY T.: Jeu erel en miu auto sin via per far ina viseta ad ina amitga. Mo ella era buc a casa.
Aschia ch'jeu sun puspei turnada.

INSPECTOR: Cu ei quei stau?

LADY T.: Jeu sun ida cheu naven viers las 7 ed erel puspei anavos entuorn las 8.

INSPECTOR: Quei vul dir ch'ins ha circa ina mes'ura tochen tier Vossa amitga. Ei quei
correct?

LADY T.: Quei ei correct, Inspector.

INSPECTOR: Ha silmeins enzatgi viu Vus?

LADY T.: Oh naturalmein.

INSPECTOR: Tgi?

LADY T.: Mia casarina, Mary. Ella ha bandunau la casa ensemen cun mei.

INSPECTOR: Ed ella ha era viu, co Vus essas carrada naven?

LADY T.: Secapescha. Quei vul dir: Jeu sun buc segira … Mo gleiti saveis Vus gie sez
dumandar ella.

INSPECTOR: Quei ch'jeu vegn era a far, Lady Thitherthorough. Mo quei ei tuttina buc
cumprova avunda che Vus eras las 7 Uhr 40 orda casa.

SMITH: Quei capeschel jeu uss buc.

INSPECTOR: Ei savess bein esser che Lady Thitherthorough fuss semenada suenter paucas
minutas per turnar a casa.

LADY T.: Na, jeu sun stada leu. Pertgei telefoneis buc e dumandeis?

INSPECTOR: Tgi savess confirmar a mi che Vus essas stada leu, sche negin era d'entuorn,
cura che Vus essas stada leu?

LADY T.: Eba vesis, Inspector.

S-MUE 1-1_Tgei viriveri_(sr)


73

INSPECTOR: Vus leis metter en confusiun mei, neve? Mo gliez funcziuna buc, haveis
capiu? Jeu enconuschel Vossas intenziuns. Plaunsiu secavistreis Vus en Vossas manzegnas.
Vus fageis pasta in cun l'auter!

LADY T.: Jeu capeschel insumma buc, tgei che Vus manegeis! Nus essan dus burgheis
respectai e senza macla, ed enstagl da suspectar nus fagessess Vus pli tschéc d'encurrir igl
assassin da miu mariu.

INSPECTOR: Jeu vi gie nuot auter, Lady Thitherthorough. Mo auter che Vus dus vegn
negin en damonda pigl act criminal. Num ch'in niev suspectau vegni gest ussa
tschipeditschap dad esch viaden.

En quei mument cumpara Mary, la casarina. Cunquei ch'igl aspectatur Schmed surpren en
nies toc quella rolla entscheiva cheu il chaos el toc.
El proxim decuors vegn il toc original dil crimi mo pli daus en fragments, aschia ch'ins sa
spargnar ils dialogs dil text original.
Ulteriuras explicaziuns tiel crimi original datti ella resumaziun dil cuntegn che suonda.
Resumaziun explicativa dil cuntegn dil crimi original "In mazzament perfetg":

Co il crimi entscheiva sin tribuna san ins interprender senza problems ord ils dialogs. Tgei
che duess capitar aschi circa alla fin dil toc declara il reschissur duront l'emprova. Tgei ch'ei
denton schabegiau avon e tgei motivs che las figuras han per lur agir ei per muments buc
clar, cunquei ch'ins vesa mai igl entir crimi. Perquei suonda  sutvart ina cuorta resumaziun
dil cuntegn per precisar ils schabetgs:

Carter ei in canagl registraus ellas actas dalla polizia e ch'ei era gia schon staus en
perschun. Suenter la mort da sia mumma anfla el las scartiras da naschientscha, ellas qualas
stat scret ch'el seigi il fegl illegitim da Lord Charles Thitherthorough.
Carter freda la beinstonza anetga e decida dad ir per sia part legala dalla facultad dil Lord.
La sera corrispundenta semetta el sin via viers il bein dil Lord.
Cura ch'el arriva leu ei la casa stgira e vita, sulettamein ella biblioteca pari d'esser enzatgi.
Carter entra tut discus ella casa e s'arma cun in arvabrevs, che schai sin in pult "sekretär" el
salun.
El ei dil meini da saver duvrar quel el seracass. Lura seschluetta el da scala siadora ed entra
ella biblioteca. Leu sesa Lord Thitherthorough en siu canapé e legia in cudisch.
Carter confrunta siu bab culla situatziun, mo lez vul saver nuot dad el. El stat en peis e di a
Carter che sia mumma seigi stada ina pitauna, che hagi dau da crer ch'el seigi il bab, ed el
hagi pagau avunda persuenter.
Lu giavischa el che Carter banduni sia casa. Mo lez vegn vilaus e catscha igl arvabrevs el
dies al Lord. Lez croda anavos el canapé e miera. Gl'emprem ei Carter schoccaus da siu act
criminal; mo lu seregorda el ch'el ha sco fegl dretg sill'ierta - silmeins sin in quart dalla
facultad. El schubregia il saung e las improntas dils dets giu digl arvabrevs, seschlueta el
salun e metta igl arvabrevs anavos sil pult "Sekretär". Mo gest cu el vul bandunar tut discus e
bufatg la casa entran la giuvna Lady Thitherthorough e Steven. Carter sezuppa dabot davos
in umbrival e sa lu spiunar ora quels dus.
Lady Thitherthorough e Steven Smith ein in pèr, tgei che semuossa clar e bein el discuors che
suonda. Els lessan maridar. In denton fan in streh atras lur plans: Lord Thitherthorough. El
sto pia vegnir liquidaus. Lu savessan els dus far ina biala veta culla facultad dil Lord. Ed il
mazzament ei planisaus gest per questa sera. Lady Thitherthorough vul procurar persuenter
ch'il viadi terrester dil Lord mondi oz a fin. Lu vegn ella ad informar la polizia. Smith duei

S-MUE 1-1_Tgei viriveri_(sr)


74

s'absentar in toc dalla casa. Cura che la polizia ei arrivada, duei el turnar ed ensemen
vegnien els lu a giugar ina buna cumedia pils polizists, che deliberass els da tuts suspects.

Tut quei auda Carter. Mo deplorablamein auda el buc, co il vegl Lord duei vegnir pella veta.
Ussa va Lady Thitherthorough siado per commetter il mazzament, mo ella biblioteca sto ella
veser che siu mariu ei gia morts. Ella sbriga puspei engiu e rapporta la scoperta a Smith.
Cunquei ch'els han buc in meglier plan e beinsavend che lur relaziun savessi daventar il crap
da scarpetsch banduna Smith la casa. El vegn a seposiziunar ella vischinonza dalla casa,
percass ch'il delinquent fuss aunc leu. Lady Thitherthorough va al telefon ed annuzia il
mazzament alla polizia. Mo ins di ad ella ch'ei cuozi ver trei uras tochen ch'enzatgi sappi
vegnir, perquei ch'ins sappi quasi buc passar en certs loghens muort las tempiastas
cuntinuontas.
Carter entscheiva a far ses patratgs. Lady Thitherthorough e Smith han in misteri ed in motiv.
Sch'ei gartegiass uss ad el da cumprovar ch'els dus han commess il mazzament, schegie ch'els
han buc commess el, artass el l'entira facultad!
El decida da seschluitar ella rolla d'in Inspector per catschar a cantun els dus. La finala sa el
avunda per cumprovar ch'els hagien dapli che mo in motiv pil mazzament; ed els fussen buc
ils emprems che setschentassen senza cuolpa en perschun - e quei mo sin fundament dad
indezis stringents. Cura che la vera polizia arrivass, savess el surdar quels dus a tala culs
motivs ed indezis corrispundents - ed el fuss artavel sulet da Lord Thitherthorough.
Suenter siu telefonat sbriga Lady Thitherthorough viadora per informar Smith che la polizia
vegni bia pli tard, mo lez ei schon naven. Carter nezzegia la caschun per svanir ord ina
finiastra dil salun. Lady Thitherthorough tuorna el salun e spetga la polizia.
Ella ei surstada cura ch'ei scalina gia vegn minutas pli tard. Igl ei in cert Inspector Carter da
Scotland Yard …

Cheu  entscheiva il teater. Carter vegn a far tut il pusseivel per catschar a cantun els dus e
per far clar, che negin auter ch'els hagi saviu commetter il mazzament. Pertgei omisdus han
negin alibi, han in motiv ed el vegn ad anflar aunc ulteriurs indezis.
Mo el ha fatg il quen senz'igl ustier, senza la casualitad, pertgei el sesurvescha
malponeradamein da creflis duront ch'el beiba te. Tgei ch'el sa buc: Els ein da tissi - pertgei
sin quella moda havess Lord Thitherthorough giu da murir. Cura ch'ils indezis encunter Lady
Thitherthorough e Steven Smith vegnan pli e pli clars e pesonts, entscheiva il tissi a far effect
sin Carter. El tradescha la verdad tgi ch'el ei per propi, mo gliez gida buc pli el. El vegn a
murir. Cunquei che sias improntas dils dets ein ferton vid l'arma dil mazzament ed el ei
registraus tier la polizia vegnan ins beinprest ad haver eruiu sia identitad. Ed aschia va era
siu quen buc si ch'els dus vegnan a stuer star botta pil malfatg.
Lady Thitherthorough e Smith schessan svanir sia bara e la polizia supponess suondanont:

Carter ha rut en ella casa dils Thitherthoroughs secartent che negin seigi a casa. Mo enten
sfugatar suenter objects da valeta entaupa el Lord Thitherthorough ella biblioteca, il qual el
stiletescha. Lu ha el mess l'arma dil mazzament anavos en siu liug ed ei scappaus. Ins
encuress el dapertut, mo ins anflass negliu el. La polizia cartess la finala ch'el seigi scappaus
egl exteriur. Lady Thitherthorough e Steven Smith ein ametsch: Els ein liberai dil vegl Lord e
san maridar. Il mazzament ch'els levan atgnamein commetter ha enzatgi auter priu giu ad els.
Ed ei dat negin sin quest mund che havess interess da cumprovar ch'els han commess il
mazzament.
Pilver in mazzament perfetg . . .

S-MUE 1-1_Tgei viriveri_(sr)


S-ROM 1-3

Dr. Noc ni il triumf
dalla medischina

Toc humoristic en treis acts

Translatau liber dil franzos dad Alexi Decurtins
(Dr. Knock ou le triomphe de la médecine da Romains Jules)

Adattaziun libra sil temps 2000
da Linus Livers

Dretgs da representaziun:
Société Suisse des Auteurs pour les oeuvres dramatiques, Rue Centrale 12/14,
Case postale 7463, 1002 Lausanne
(tel: 021 313 44 55 / fax: 021 313 44 56 / e-mail: info@ssa.ch / www.ssa.ch
avust 2005

S-ROM 1-3_Docter Noc_(sr) y


2
Persunas

1.
miedi vegl  da Surcasti

2.
sia dunna

3.
miedi niev da Surcasti

4.
Gion chauffeur dal miedi vegl

5.
in schurnalist dalla Quotidiana

6.
in scolast

7.
ina dama en ner

8.
Marietta ina tgirunza

9.
Paul

10.
Clau

11.
dunna Gheta possesura dil hotel dalla Clav

12.
Rumetg portier e tgirunz el hotel la Clav

S-ROM 1-3_Docter Noc_(sr) y


3
Dr. Noc ed il triumf dalla medischina

1. act

1. scena

(L’acziun sepassa ora sin via entuorn in automobil fetg vegl, model
emprems Subarus 4x4. Quei auto ha ina panna, vul dir els vegnan buca
vinavon. Gion, il chauffeur vegn ora sco emprem ed arva il capetsch digl
auto. Mira, vesa che quei savess cuzzar pli ditg e sedecida da schar
sortir ses passagiers)

Gion
Sco la davosa gada cu nus essan stai a Glion, el va
buca meter pli !

Treis passagiers vegnan ord igl auto, tuts sesevan davostier, davon eis
ei stupau cun valischas, scatlas e plunder.

Miedi vegl
Mecanist eis ti buc. Emprova denton tuttina da pinar la
maschina, cun tut la bagascha dil niev signur docter Noc
savess ei aunc vegnir stentus dad ir a pei.

Dr. Noc
Eis ei aunc lunsch tochen Surcasti ?

Miedi vegl
Ohh ca. treis kilometers, denton ei va bravamein ensi.

Dr. Noc
Cons kilometers eis ei naven da Glion tochen a
Surcasti?

Miedi vegl
11 kilometers e quei ei era bien aschia. Pervia da quella
distanza studegia mintgin avon ch’el va a Glion per ina
consultaziun dil miedi. Insumma, nossa vallada ei leutras
grondiusa; ins setegn ensemen e porta buc ils daners
ora Glion, sch’ins sa era dar ora els ella vallada.
Dr. Noc
(si per Gion ) Vus fageis lu schon adatg cun mias
valischas; quellas cuntegnan lu apparaturas fetg
sensiblas.

Christina
Mo tgei duvreis vus novas apparaturas, la praxis da miu
um che vus veis cumprau ei sin in stan da tecnica
sufficient per quella vallada.

S-ROM 1-3_Docter Noc_(sr) y


4
Dr. Noc
Buna dunna, ella medischina eis ei aschia: quei che ei
oz aunc sufficient ei damaun ina antiquitad.

Christina
Albert, has ti udiu tgei che quei giuvenot di da tia praxis?

Miedi vegl
Christina, buca sevilenta, Dr.Noc ha cumprau mia praxis
senza ver viu ella ina solia gada, tgei ch’el vul far
ordlunder ei sia caussa. Signur Noc, tochen che Gion
sesprova da pinar igl auto, declarel jeu a vus la cuntrada.
Vus essas dad oz naven il miedi da quella val, e
munglasses secapescha saver nua sevolver en cass che
vus vegnis clamai.

Christina
In auto stueis secapescha ver per contonscher ils vitgs
allontanai.

Miedi vegl
Gie Christina, quei sto el sez decider, (si per Dr.Noc) mo
raschun ha mia dunna secapescha, igl ei fetg liungs
viadis ed igl unviern sa esser crius. Perquei cussegliass
jeu secapescha in vehichel 4x4 sche pusseivel buca
memia modern. Jeu sai da dir las vias ein per part en
miserabel stan. In pign schatg veis gie giu tochen en
cheu.
Pia, la val sco ella sepresenta da cheu anora: Vrin, Val
S.Pieder, Duvin e Cumbel.
Quei ei igl entir intschess, nua che vus essas en
survetsch.

Dr. Noc
Veramein in grondius panorama, mo dalla biala vesta
saiel jeu matei buca viver, co stat ei cun ils malsauns ?

 Miedi vegl
Cartei a mi, signur Noc, Vus veis fatg ina oreifra
fatschenta.

Christina
E tut mo perquei che miu um vul finir sia carriera el
marcau.

Miedi vegl
Giebein, far mias davosas operaziuns sin in vast camp!
Ina idea empau ridicula, buc ? Jeu semiavel da Turitg,
mo la finala secuntentel jeu era cun Cuera.

Christina
Enstagl da star cheu en quei liug, ed anflar plaun e
plattamein sia fortuna, na nossa fortuna……
Dr. Noc
Pia co vesa ei ora cun pazients?

S-ROM 1-3_Docter Noc_(sr) y


5
Miedi vegl
Vus veis cumprau la praxis ed ils clients survegnis vus
suren aschidadir gratuit per ina cagna.

Dr. Noc
Sche Vus manegieis!

Miedi vegl
Fagei buca beffas cun mei! Quei ei ver.

Dr. Noc
En mintga cass hai jeu era buca marcadau, jeu hai
acceptau il prezi che Vus veis dictau.

Miedi vegl
Quei ei stau fetg niebel da Vus, bunamein American.
Denton astg’jeu gratular a Vus per la buna cumpra. Ina
semeglionta clientella crescha buca dapertut.

Christina
Absolut negina concurrenza !!!

Miedi vegl
Negina apoteca ella vischinonza !
Christina
 En in miez onn veis Vus spargnau dapli che quei che
vus veis pagau a miu um.

Miedi vegl
Gion, co vesa ei ora ? Vegnis da pinar il motor ?

Gion
Cun quei auto eis ei sco cun ils carstgauns pli vegls,
naven d’ina certa vegliadetgna ensi sto el ver in pèr paus
pli liungs.

Miedi vegl
Veis gia priu ora las candeilas e schigentau ellas?

Gion
Jeu ditgel buc a Vus co medegar in carstgaun, e Vus
duesses era buca semischadar en mia domena !
Sche jeu stuess taxar quei auto tenor la medischina
humana, lu schess jeu: lein clamar igl augsegner!

Christina
Gion, organisei Vus che la bagascha da signur Dr. Noc
vegni ton pli spert a Surcasti ella praxis, (si per ils
miedis) e nus mein il davos toc a pei e gudin aunc in tec
la cuntrada.

 2. scena

(Ella praxis dil miedi vegl: in pign camberlet cun ina tabla sco en ina
scola, in pult in letg ed ina garderoba, tut ualti primitiv)

Tuts treis entran ed ins senta la munconza da plaz. “strètg”

S-ROM 1-3_Docter Noc_(sr) y


6
Dr. Noc
La spassegiada ha propi fatg bein. Quei ei in sanadeivel
clima da muntogna.

Miedi vegl
Mo per il reumatissem eis ei il blut tissi.

Dr. Noc
Dat ei bia glieud cun reumatissem el contuorn?

Miedi vegl
Secapescha, car collega ei dat mo pazients da
reumatissem.

Dr. Noc
Aha..aha .. quei astgass esser d’in cert interess per mei.

Miedi vegl
Gie ... tgei leis far? studis davart il reumatissem?

Dr. Noc
Ils studis ein gia fatgs, jeu patertgavel plitost vid il
diember da pazients.

Miedi vegl
Oohh lu setrumpeis vus. Pervia dil reumatissem ha negin
l’idea d’ir tiel miedi, aschi pauc sco vus masses tier igl
augsegner per far plover.

Dr. Noc
Sch’igl ei da far nuot cul reumatissem, ston ins recaltgar
il terren piars cun malcostas aviarts e zuppai!

Miedi vegl
La davosa gada cu igl auto ei staus eri aschi aprupt veva
el buc en benzin. Tgisà sche Gion…….
Vus veis gest plidau dil malcostas zuppau. Lez ei scarts.
Il clima ei hanaus ed entras quei survivan mo ils pli
ferms, propi ils zais. Secapescha vein nus enqual
daguota e da quels cun attaccas aschidadir cordialas.
Quels tals sminan denton nuot, van viaden els
tschunconta e vegnan sdernai sco pégns d’untgida.

Dr. Noc
Igl ei bein buca da supponer che Vus hagies fatg vossa
fortuna cullas morts anetgas.

Miedi vegl
Fuss la pli biala, na na (el enquera) Ei vonz'a nus …

Gl’emprem: la grippa. Buca la grippa banala da mintga
di. Na, jeu patratgal en quest mument vid las grondas
epidemias mundials da grippa.

Dr. Noc
Gliez fuss pressapauc sco da vuler encurir la neiv digl
onn vargau. Bien appetit, sche jeu stoi spitgar sin la
proxima epidemia mundiala.

S-ROM 1-3_Docter Noc_(sr) y


7
Miedi vegl
Jeu, car collega, haiel viu duas da quellas: inagada la
grippa spagnola e lu la russa. Omisduas cun morts era
en nossa vallada.

Christina
Buca d’emblidar il 1976 cu la grippa ei vegnida neu
dall'Austria e nus vevan ils pli biars enta letg, plirs dis
gnanc survegniu posta. (si per siu um) Ti vevas
cumparegliau las cefras, ni buc?

Miedi vegl
Cun nies pertschien stevan nus alla testa da vegn
cantuns.

Dr. Noc
Seschavan ils schanis lu era tgirar?

Miedi vegl
Gie, gie, cunzun viers la fin!

Christina
Vus stueis nuota far quitaus pervia dallas entradas. Quei
ei buca sco pli baul cu ch'ins veseva daners mo da s.
Martin. Ozildi saveis Vus tschentar quen suenter mintga
viseta. E la cassa paga tut.

Dr. Noc
Cassas che pagavan tut deva ei avon vegn onns.
Quellas dad oz ston volver mintga bluzcher ed ei miran a
nus miedis pir che mai silla detta. E schizun ella buorsa.

Christina
Ins senta che Vus enconuscheis buca nossa val. Nus
vein ina cassa per tuts e quella ei pli sauna che ses
commembers.

Dr. Noc
Mo tuttina ... in bienton dils cuosts vegn cuvretgs dils
pazients e quels munglass ins astgar incassar direct sco
il pasterner ni il mazler fan era.
Silpli ils pazients regulars survegnan credit mintgamai
tochen la fin dil meins.

Christina
Tgei pazients regulars?

Dr. Noc
Ohh.. quels ch’ins viseta pliras ga per jamna, ni per
meins!

Christina
Stai cheu! Has udiu tgei ch’il docter manegia? Clients
sco el Migro, che van a cumprar en mitg’auter di. El fa
illusiuns. (va giuado)

S-ROM 1-3_Docter Noc_(sr) y


8
Miedi vegl
Cartei a mi, Vus veis cheu lunsch ora la megliera
clientella, numnadamein quella che lai vus en ruaus.

Dr. Noc
En ruaus? Jeu hai plaunsiu l’impressiun che Vus
manegieis che jeu seigi vegnius si cheu per ir a pesca ni
a catscha. Mo da tgei duess jeu lu viver ni cun tgei duess
jeu pagar Vus?

Miedi vegl
Vus vegnis bein ad haver reservas?

Dr. Noc
Nuotzun! Jeu vivel da mia lavur. Ni plitost jeu hai
prescha da viver giudlunder.

Miedi vegl
Mo buca piarder la curascha, quei ei mo vossa
munconza d’experientscha e vossa giuventetgna.

Dr. Noc
Voss’opiniun, car cunfrar, tut sbaglia da sbagls, buc
emblidei: jeu mon encunter ils 40.

Miedi vegl
Podar, mo practicau veis aunc mai.

Dr. Noc
Nov’errur.

Miedi vegl
Daco? Vus veis detg a mi che Vus hagies fatg vossa
dissertaziun pér la stad vargada?

Dr. Noc
Giebein, 32 paginas. Davart ils schinumnai scalems da
sanadad, cun il suttetel dedicaus al conmiedi
Cabialaveta: “ils sauns ignoreschan ch’els ein
malsauns”.

Miedi vegl
D’accord, car confrar.

Dr. Noc
Concernent mia teoria?

Miedi vegl
Na, stun tier il fatg che Vus veis aunc mai practicau.

Dr. Noc
Mo plaun, mes studis ein novissims. Las entschattas da
mia practica sco miedi ein denton gia 20 onns veglias.

Miedi vegl
Essas forsa stai officier da sanitat?

Dr. Noc
Na, student, student da lungatgs.

Miedi vegl
En gliez cass veis practicau senza tetels e zuppadamein.

S-ROM 1-3_Docter Noc_(sr) y


9
Dr. Noc
Fetg sempel: avon quasi 20 onns hai jeu stuiu calar da
studegiar ils lungatgs e sun s'engaschaus ella moda da
damas. A Marseglia en Frontscha dil sid hai jeu menau
ina stizun nobla da marca.

Mond in di a spass el port da mar, ves’jeu l’annunzia
ch’ins enqueri in miedi sin in bastiment che parteva per
las Indias. Essend il tetel da docter buca necessaris, sun
jeu sepresentaus e vegnius acceptaus.

Miedi vegl
Vevas vus propi neginas enconuschientschas ?

Dr. Noc
Mo buca stravagar! Dapi mia affonza hai jeu adina legiu
cun passsiun ils inserats da medischina e d’apoteca en
las gasettas.
Cun nov onns savev’jeu dir si sco ina perla entirs
recepts. Leis forsa in schatg?

Miedi vegl
Engraziel, quei basta !

Dr. Noc
Cun 12 onns, quei astgel jeu dir a Vus, possedev’jeu gia
in sentiment medicinal dil tuttafatg correct. Mia metoda
actuala ei sesviluppada sin quella via.

Miedi vegl
Schia schia, vus veis ina metoda. Vess marveglias
tgeinina.

Dr. Noc
Jeu fetsch negina reclama.
Dil reminent, tenor vies agen confess.
Vus surscheis a mi oz ina clientella che vala buc ils fiars
dil nausch. Per mei quentan mo ils resultats.

Miedi vegl
Clientella nauscha? Pardon!

Dr. Noc
Turnei en in onn e mirei tgei che jeu hai fatg ordlunder.

Gion
(entra cun duas valischas, plein flad e persequitaus da
Christina) Il rest vegn pli tard. Jeu stoi organisar in
transport per la bagascha, ed in per igl auto.

Miedi vegl
Ha el buc en benzin?

Gion
Na, el ei morts dalla vegliadetgna - e quei suenter liunga
malsogna, sche Vus saveis tgei che jeu manegiel!

S-ROM 1-3_Docter Noc_(sr) y


10
Christina
Per filar vinavon il discuors, quei dil bastiment manegel
jeu, jeu hai capiu tut mo a mesas cheuora ... Co essas lu
propi s'enschignai vinavon sil bastiment?

Dr. Noc
Las duas davosas notgs avon che sebarcar hai jeu
passentau cun meditaziuns. Ils sis meins practica sin il
tschef han dau raschun a mias teorias. Pressapauc
aschia fan ins era els spitals dad oz.

Christina
Vevas bia glieud da tgirar?

Dr. Noc
L’entira equipa e siat passagiers, trentatschun tgaus en
tut.

Christina
Quei fuss ina cefra!

Miedi vegl
Ha ei era dau morts?

Dr. Noc
Buca cua. Quei fuss iu encunter mes principis. Jeu
sundel partisan dalla sminuaziun dalla mortalitad.

Miedi vegl
Sco nus tuts.

Dr. Noc
Vus era? Jeu vess mai cartiu! Cuort e bien, jeu manegel,
che malgrad tut las tentaziuns cuntrarias, che nus
stoppien sestentar da mantener il malsaun.

Christina
 El ha empau raschun, il docter.

Miedi vegl
E malsauns veis giu biars?

Dr. Noc
Trentatschun!

Miedi vegl
L’entira bagascha pia?

Dr. Noc
Tutti quanti!

Christina
 Co pomai vegnevas lu da menar il bastiment?

Dr. Noc
Cun organisar la lavur en scumiadas. Bagatella.

Miedi vegl
Schei inagada: essas propi miedi? Pertgei cheu tier nus
ei il tetel pretendius.

S-ROM 1-3_Docter Noc_(sr) y


11
Dr. Noc
Giebein, jeu sund realmein e doctoralmein docter. Dil
mument che mias metodas ein vegnidas confirmadas
entras l’experientscha, hai jeu giu in regl da practicar e
quei sin tiara franca, ed en grondas dimensiuns.
Suenter mias acziuns silla mar hai jeu per finanziar miu
studi da medischina stuiu luvrar, e sun s'occupaus culla
vendita da cacahuettas.

Christina
Tgei ei quei pomai?

Dr. Noc
Hai buca vendiu ellas mo in scarnuz a l'auter, na, entirs
Spagnolettis, nuschs spagnolas. E buca temei, buna
dunna, bastiments, propi “en gros”. Jeu vess gudignau
milliuns da cuntinuar aschia, mo ins stueva luvrar memia
fetg. Ed insumma, tut ils mistregns unfiseschan silla
liunga. Il sulet ver ei la medischina, forsa era aunc la
politica e las finanzas, quei vegn denton a semussar cun
il temps.

Christina
E quinteis vus da luvrar cun vossas metodas cheu tier
nus?

Dr. Noc
Sch’jeu vess buc el senn da far gliez, vess jeu buca
cumprau quella praxis.

Ina damonda vess jeu aunc: dat ei ella val in organ
ufficial? Ni co savess ins far puplic la midada da miedi?

Miedi vegl
Nus vein per l’ina il Fegl ufficial che cumpara mingamai il
venderdis, e lu la Quotidiana tschun gadas ad jamna. In
Schurn.alist da quella ei sesents cheu a Surcasti.
Dr. Noc
Cons habitonts ha Surcasti?

Miedi Vegl
Datier da 100.

Dr. Noc
E l’entira val?

Miedi vegl
Datier da 3000 persunas.

Dr. Noc
Ei la populaziun paupra?

Miedi vegl
Il cuntrari. Ordvart beinstonta, gie schizun reha. Ei dat
gronds beins. Biars vivan dalla rendita e dallas entradas.
Per gl’auter ein ei snueivels rachers e fendabluzchers.

Dr. Noc
Co stat ei cun l’industria?

S-ROM 1-3_Docter Noc_(sr) y


12
Miedi vegl
Ton sco nuot!

Dr. Noc
Il commerci?

Miedi vegl
Fetg bunas stizuns.

Dr. Noc
Ein ils marcadonts fetg engaschai cun lur fatschentas?

Miedi vegl
Savess ins buca gest dir!

Christina
Detg auter: ferton che la dunna meina la fatschenta, va
igl um a dar jass.

Miedi vegl
Christina, buca surfar! Las dunnas fan il lur ed ils umens
… era.

Christina
Sch’ins sa numnar ir a catscha, a pesca ed a dar
heighels “far il lur”, lu schon.

Dr. Noc
Per mei ei tut clar. L’epoca dalla medischina sa
entscheiver.
Preziau collega, Vus savesses gest far a mi in survetsch.
Quei Schurnalist dalla Quotidiana che Vus veis
menziunau anson, cun quel vess jeu bugen discurriu, e
Vus savesses arranschar quei per mei!

Miedi vegl
Mo mo, veis tuttenina tonta prescha? Tgei eis ei
schabegiau?

Dr. Noc
Preziau collega, Vus veis si Surcasti ed en quella val ina
magnifica situaziun, e veis fatg crescher bargès enstagl
da baguos ed arveglia.
Tgemblaus cun aur duesses Vus bandunar la tiara, cul
tapun sin in tapet da bancnotas, e Vossa dunna cun ina
cadeina treidubla da perlas entuorn culiez. Enstagl da
seser en quei auto japanes da tschei tschentaner
savesses Vus posseder in parc dat autos per mintga
stagiun in auter.

Christina
Vus fageis spass?!?!

Miedi vegl
Lai ual. Nus turnein en trei meins, e lu lein nus mirar, con
lunsch che Miedi Noc ei arrivaus !

S-ROM 1-3_Docter Noc_(sr) y


13
2. Act

(Ella praxis dil miedi vegl, denton drizzau en empau meglier, maletgs vid
la preit, evt. in skelet e schiglioc ossa. Semplamein in tec modern.)

1. scena

Dr. Noc
(sesa, mira empau entuorn e scriva. Il Schurnalist
splunta)
Gie, mo viaden.

Schurnalist
Bien di signur…

Dr. Noc
Noc, Dr. Noc

Schurnalist
(dat il maun ) Signur Noc.

Dr. Noc
Vus essas il Schurnalist dalla Quotidiana?

Schurnalist
 Giebein, quel sun jeu, signur Noc.

Dr. Noc
Schei a mi dr. Noc, signur dr. Noc.

Schurnalist
Giebein, signur docter.

Dr. Noc
Sche Vus veis la caschun da plidar da mei ordeifer,
emblidei mai d’aschuntar „il signur docter ha detg“. E
sche vus scrivis enzatgei sur da mei, lu mettei quei en la
medema fuorma “citat signur docter”.
Quei ei fetg impurtont per mei. Cu vus plidavas denter
vus dil miedi vegl, da tgei expressiuns sesurvevas lu?

Schurnalist
Oohh ... per di mo gest denter nus: jeu schevel: el ei “in
bien giavel, mo capir capescha el pauc”.

Dr. Noc
Jeu manegel buca quei. Schevas Vus ad el “signur
docter”?

Schurnalist
Na, mai! “Signur Cavegn”, ni “il miedi” e magari
“brassacac”.

Dr. Noc
Pertgei “brassacac”?

S-ROM 1-3_Docter Noc_(sr) y


14
Schurnalist
Quei ei in surnum. Danunder ch’el veva quel sai jeu buc.
Forsa perquei ch’el anfla mai nuot. Nov ga sin diesch
relaschava el ins schend: “Vus veis nuot. Damaun essas
puspei en pei”.

Dr. Noc
Daveras ?

Schurnalist
Per el hai jeu era mai stuiu scriver enzatgei, ed inserats
fageva el era buc.

Dr. Noc
Pusseivel? Dapi trent’onns ch’el ei cheu! Mo co stat ei
cun vossas tarifas?

Schurnalist
Gliez dependa tgei cumbinaziun che Vus giavischeis,
signur ... signur docter. Per exempel in inserat el Fegl
ufficial – quel vegn repartgius en mintga casada il
venderdis – plus in ella Quotidiana forsa schon
damaun…

Dr. Noc
En contas casadas vegn la Quotidiana repartgida?

Schurnalist
Cheu en nossa val… mintg'autra casada, denton vegn
ella legida da silmeins 2,8 persunas, signur docter, e
sche signur docter fa quella varianta cara, lu scrivel jeu
in artechel sur dalla midada naven dil vegl tier il niev
signur docter e quei secapescha cun fotografias e tut
gratuit. (entscheiva immediat a fotografar)

Dr. Noc
Bien, lu pren jeu la varianta proponida. Cheu veis il text
dall'annunzia. (tonscha in cedel )

Schurnalist
(mira il text) Jeu sun disaus cun scartiras. Aber ... aber
vossa, jeu manegel quella da signur docter sai jeu buca
leger. Sche signur docter fagess aschi bien e legess
avon il text (pren ora in dictafon )

Dr. Noc
“Il miedi Noc, successur dil docter Cavegn, presenta ses
cumpliments alla populaziun dalla vischnaunca e dil
cumin da Surcasti. El ha l’honur da far enconuschent ad
in stimatissim puplicum che – en in spért da carezia
proximala e per dustar ils progress inquietonts dallas
differentas malsognas che penetreschan dapi entgins
onns nossas cuntradas autruras aschi sanadeivlas … “

S-ROM 1-3_Docter Noc_(sr) y


15
Schurnalist
Cumpleina raschun!

Dr. Noc
“….ch’el  vegni a dar mintga mardis endamaun, dallas 9
e mesa fin allas 11 e mesa, ina consultaziun dil tuttafatg
gratuita, resevada als habitonts dil lud. cumin. Per
persunas jastras encuntercomi resta la consultaziun al
prezi ordinari.

Schurnalist
Ina stupenta idea. In’idea ch’ins vegn ad embratschar!
Saveis denton che oz ei gliendisdis e sche quei inserat
cumpara damaun ella Quotidiana, veis Vus gia
damaun…. Veis Vus signur docter gia damaun hetta
pleina.

Dr. Noc
Manegeis ch’ei mondi aschi ruc zuc zac zac? Mo bein, je
vi sespruar da dar damogn. Capis mei, quei che jeu vi ei
mo che la glieud sepertgiri.

Schurnalist
Vus, signur docter veis mess il det silla plaga. La glieud
sepertgira buc avunda. Ins vul buca tedlar e lavura
memia bia, tuts ein sut stress e ston murir bia memia
baul.

Dr. Noc
Vos patratgs ein ordvart gests, gie bunamein sabis.

Schurnalist
Neve, schegie ch’jeu hai buca giu gronds studis sco…
signur docter.

Dr. Noc
Moscha pia, jeu quentel cun vus senza fallir?

Schurnalist
Secapescha, lu munglass jeu matei semetter sin via
sche quei duei cumparer aunc damaun. Ina damonda
havess jeu aunc: igl ei aschia, muort la lavur sai jeu buca
vegnir damaun, pia jeu vegn sperasgiu. Fuss ei buca
pusseivel da dar a mi ussa la consultaziun gratuita?

Dr. Noc
Gie e na. Fa ei tanienta prescha? Jeu vess aunc in
termin cun il signur scolast ed ina sentupada cun igl
apotecher. Nua fa ei mal?

Schurnalist
In mument, jeu stoi aunc ponderar! Schia. Gie, cu ch'jeu
hai gentau, dat ei enqualga cheu ina spezia da
sfurmiclem (muossa cul det sin la part su dil magun). Ei
fa sguezia, ni plitost: ei morda.

S-ROM 1-3_Docter Noc_(sr) y


16
Dr. Noc
(tut serius) Adatg! Mo buca scumbiglem. Schei exact,
veis che fa sguezia ni che morda?

Schurnalist
Ei morda. (studegia) Mo in techet sguezia fa ei era .

Dr. Noc
Indichei exactamein nua!

Schurnalist
Da quella vart…

Dr. Noc
Tscheu ni plitost leu?

Schurnalist
Cheu… Ni forsa tuttina plitost leu…denteren.

Dr. Noc
Exact denteren? Fuss ei buca forsa ton sc’ina bagatella
a seniester, pia cheu, nua ch’jeu tschentel il det?

Schurnalist
Jeu quetel bunamein.

Dr. Noc
Fa ei mal cu ch'jeu schmachel cul det?

Schurnalist
ui…ui…, ins schess ch’ei fagess mal.

Dr. Noc
Aha…aha..( meditescha tut serius ) Morda ei per
semeglia buca pli fetg cu che vus veis magliau Tgau vadi
en ischiu?

Schurnalist
Da quei hai jeu aunc mai magliau. Denton priu el casss
ch’jeu magliass zacu, sche crei jeu veramein ch’ei
fagiess morder pli fetg che usitau!

Dr. Noc
Oi.. oi.. oi … fetg impurtont! Cons onns veis?

Schurnalist
30 e mordel vid ils 31.

Dr. Noc
Vargau trenta ….

Schurnalist
 Gie aber aunc ditg buca curonta.

Dr. Noc
(Mettend il maun sil schui ad el ) Bien amitg, per oz fagei
Vies duer sco ordinari. Questa sera meis lu a letg bien e
baul. Damaun steis enta letg. Jeu dun lu in clom.

Per Vus ein mias visetas gratuitas. Scafferlei denton ora
nuot. Quei ei ina favur.

S-ROM 1-3_Docter Noc_(sr) y


17
Schurnalist
(Tut en tema) Vus essas la buontad sezza, signur
docter. Eis ei propi serius cun miu mal?
Dr. Noc
Aunc eis ei buca da temer. Ei era denton neras uras da
midar canzun. Fimeis Vus?

Schurnalist
Na jeu traiel tubac.

Dr. Noc
Dacheudenvi finiu cun trer tubac! Veis bugen in bien
glasin?

Schurnalist
Jeu beibel tempradamein!

Dr. Noc
Buca daguot pli! Essas maridai?

Schurnalist
Gie, signur docter, ina stupenta dunna, ina dalla Bassa.

Dr. Noc
Dalla Bassa ni buc emporta nuot, denton era en caussas
da lètg, vul dir quei ch'appartegn il letg .. prudientscha
totala!

Schurnalist
Magliar astg’jeu? (seschigenta il frunt)

Dr. Noc
Oz, cunquei che Vus luvreis, prendei ina suppa rara.
Damaun serein nus lu giu pli da rudien. Pil mument,
seteni vida quei che jeu hai detg a Vus.

Schurnalist
(seschigenta puspei il frunt) Fuss ei buca pli perdert
sch'jeu mass pei a pei enta letg. Jeu sesentel propi buca
bein.

Dr. Noc
Mo buca da gliez, per Vus fuss quei il blut tissi da
serender a letg da bi clar di. Gie buc! En negins cass!
Scrivi igl artechel sur dalla midada, dei vinavon igl
inserat e buc emblidei da ludar il signur docter. Pigl auter
spitgei ruasseivlamein tochen sera.

Il Schurnalist sestorscha e vegn cumplementaus giuadora da
dr. Noc.

2. scena

(Dr. Noc ed il scolast Balzer)

Dr. Noc
Bien di signur… scolast….

S-ROM 1-3_Docter Noc_(sr) y


18

Scolast
Bundi… Hans Bundi

Dr. Noc
Speronza hai jeu buca mulestau Vus da schar clamar
neu cheu?

Scolast
Insumma buc. Jeu hai peda, mia collega surveglia la
pausa. Mo per tgei va ei ?

Dr. Noc
Gie, secapescha. Jeu level mo dir a Vus che jeu
giavischi da mantener ils medems ligioms sco miu
antecessur.

Scolast
Jeu capeschal buca propi.. Jeu hai mai giu da far
enzatgei cun il miedi vegl. Ni dil bien, ni dil schliet!!!

Dr. Noc
Sche fuss pia quella disgraziada populaziun da Surcasti
stada cumplettamein bandunada en damondas
medicinalas preventivas.

Scolast
Vus scheis ei!

Dr. Noc
Jeu mettel pag miu tgau che quella glieud beib’aua
senza patertgar vid quellas milliardas da bacterias ch’ei
laguotan cun mintga sitg.

Scolast
Vus scheis ei!

Dr. Noc
San ei insumma tgei che ina microba ei?

Scolast
Enqualin forsa …. ils biars vegnan a tertgar che quei
seigi ina sort da mustgas.
Dr. Noc
Co vesa ei ora cun allergias, da puorla, da fein, insumma
tut quellas malsognas modernas che han da far cun igl
ambient?

Scolast
Quei dat ei buca tier nus. Ni lu buca che jeu savess
enzatgei.

Dr. Noc
E co vesa ei ora cun la prevenziun encunter SIDA, ei la
populaziun pertscharta da quei prighel? Ni vivan ei mo
viaden el mund sco sche quel fuss si cheu auters che
ella Bassa?

Scolast
Jeu sedemondel tgei che jeu sai far cheu en caussa?

S-ROM 1-3_Docter Noc_(sr) y